Antzerki Garaia iritsi da

Urte berriarekin batera hasiko da Antzerki Garaia Beasainen eta Ordizian. Aurten ere, bi herrietako udalek elkarlanean osatu dute zortzi antzezlanetako egitaraua. Lau antzezlan Ordiziako Herri Antzokian egingo dituzte eta gainerako lauak, Beasaingo Usurbe Antzokian. Zortzitik sei euskaraz antzeztuko dituzte, eta bi gazteleraz.

Antzezlan bakoitzeko sarrerak 10 euro balioko du, baina denboraldi osorako abonua ere eros daiteke 60 euroan. Antzokietako leihatiletan, Beasaingo udaletxeko Kultura-Euskara Sailan eta Ordiziako Barrena jauregian eros daitezke abonuak. Hamar sarrera baino gehiago eskuratu nahi dituzten kultura talde, ikastetxe eta gisakoek, sarrera prezio berezia izango dute.

Aktore ezagunak

Beasainen eta Ordizian aktore ezagun ugariren lan berriak ezagutzeko aukera izango da. Gaur, adibidez, Asier Hormaza eta Mikel Laskurain ariko dira Figuranteak lanean; hilaren 24an, berriz, Julian Iantzi eta Gurutze Beitia izango dira Usurbe Antzokian, La última oportunidad lanean. Oihan Vegak ere, Euskararen espektakulue zuzendu eta aurkeztuko du. Otsailaren 21ean, Ramon Agirrek eta Inazio Tolosak Koka-Kola eta Barea obra aurkeztuko dute. Alberto San Juanek, berriz, Autorretrato obraren egilea, zuzendu eta antzeztuko du.

Mendigurenen ‘Hamlet’

Martxoan bi goierritar izango dira protagonista. Martxoaren 14an, Xabier Mendiguren beasaindar idazleak egokitutako William Shakespearen Hamlet obra aukeztuko dute Beasainen. Martxoaren 28an, berriz, Aitziber Garmendia zaldibiarra Iker Galartzarekin batera igoko da Ordizian oholtza gainera, Ondoko Tipoa lana aurkezteko.

Apirilaren 11n, azkenik, Loli Astorekak, Miren Gojenolak, Ana Elordik eta Zuhaitz Gurrutxagak Hiru lana aurkeztuko dute.

Zortzi antzezlan, bi eskenatoki

Gaur hasi eta apirilera arte, 8 antzezlan ikusteko aukera izango da Beasaingo eta Ordiziako antzokietan.

Hilak 10. Ados Teatroa taldearen Figuranteak lana. Ordiziako Herri Antzokian. 22:15ean.

Hilak 24. Glu Glu Producciones taldearen La última oportunidad. Beasaingo Usurbe Antzokian. 22:15ean.

Otsailak 7. Pikupe Produkzioak taldearen Euskararen Espektakulue. Ordiziako Herri Antzokian.22:15ean.

Otsailak 21. Koka-Kola eta barea.Beasaingo Usurbe antzokian. 22:15ean.

Martxoak 7. Autorretrato de un joven capitalista español. Ordiziako Herri antzokian. 22:15ean.

Martxoak 14. Artegrama taldearen Hamlet. Beasaingo Usurbe antzokian. 22:15ean.

Martxoak 28. Txalo Produkzioak taldearen Ondoko Tipoa lana. Ordiziako Herri Antzokian. 22:15ean.

Apirilak 11. Txalo Produkzioak taldearen Hiru lana. Beasaingo Usurbe antzokian. 22:15ean.


Euskara. Erdaraz, batez ere

Osakidetzan nahi baino motelago doaz euskalduntzea lortzeko aurrerapausoak. Osasunbidean, ia hasi ere ez dira egin.

Badira hiru hamarkada Osakidetza martxan dela, eta, hala ere, euskarazko arta bermatu gabe jarraitzen du». Karlos Ibarguren mintzo da, OEE Osasungoa Euskalduntzeko Erakundearen izenean. Osakidetza euskalduntzeko bigarren plana martxan da, eta plangintza horren xede laudagarriena euskara «lan hizkuntza» bihurtzeko nahia dela esan du: asistentziaz aparte ere erabiltzen hastea. Asmo lausoa da oraindik, ordea. «Militantziaren» suak hauspotutako hainbat egitasmoz aparte, deus gutxi ikusi dute. Eta pazienteekiko artan ere, badira arazoak. «Esate baterako, badira mediku euskaldun berriak hizkuntza eskakizuna egiaztatu arren, euskara erabiltzen ez dutenak». Herabetasunean edo erdarak ustez ematen dien erosotasunean gotortuta atzeman dituzte, eta ikusten ari dira hizkuntza eskakizunak ezartzeaz aparte ere bidea egin behar dela euskararen erabilera sustatzeko. Osasunbidean, are tamalgarriagoa da egoera: «Ez dago euskara planik ere». Ondorioz, eremurik euskaldunenetara mediku euskaldunik ez bidaltzea gertatu izan ohi da, baita lehen arretarako ere. Bat dator ELA sindikatuko Pello Igeregi, Osasunbidean euskararen inguruko araubide batzuk badirela oroitarazi du. Ezdeusak: «Helbururik ere gabeak».

«Gero eramaten gaituzte debate gaiztoetara; zer nahi duzu? Pediatra ona edo euskalduna? Gizarte honek pediatra on eta euskaldunak merezi ditu. Horren ardura Osasun Sailak dauka, Hezkuntza Sailarekin eta Osakidetzarekin». Rebeka Ubera EH Bilduko legebiltzarkideak deitoratu du langileen behin-behinekotasunak arazoa korapilatu besterik ez duela egiten: «Lan pilaketagatik kontratuak ohikoak dira, eta plaza jakin bati lotuta ez dauden lanpostuak direnez, ez zaie hizkuntz eskakizunik ezartzen. Horrek ere dakar hizkuntza irizpideak ez errespetatzea».


Kontxako argazki komentatuak (1): estropada eta arranplako giroa

Zumaiar asko bildu dira gaur Donostiako kai inguruan, estropada bertatik bertara jarraitu eta arraunlariak animatzeko gogoarekin. Banderak Galizia aldera ihes egin duen arren, festa handia izan da arranplan. Hemen ikus ditzakezue argazkiak, oin eta guzti: estropada eta arranplako giroa


150 pertsona elkartu dira Mintzodromoan

Euskararen Nazioarteko Eguna da gaur, eta jende andana parte hartzen ari da ospakizunetan. San Telmo Museoan Mintzodromoa egin dute, eta bertan 150 pertsona elkartu dira. Donostia eta euskarari buruz hitz egiten eta eztabaidatzen ari dira. Hiri euskalduna al da donostia? Ba al du nortasunik Donostiak? Nolakoa da Donostia? Kaleko paisaia euskalduna da? Maiz entzuten al duzu euskara kalean? Launaka elkartu eta hamabost minutu dituzte gai bakoitzari buruz hitz egiteko.


Brasilgo gobernu berria 'legez kanpokoa' da, Rousseffen ustez

Dilma Rousseffen arabera, oposizioak "indarrez hartu nahi du hauteskundeetan lortu ez duena".

Dilma Rousseff herrialdeko presidentearen kontrako epaiketa politikoa abiatzea eta prozesuak dirauen artean kargutik kentzea erabaki du Senatuaren gehiengoak.

20 orduko eztabaida luzearen ondoren egin dute bozketa Ganberan. 55 senatarik egin dute epaiketa politikoaren alde; 22k, kontra.

Prozesuak dirauen artean (gehienez ere 180 egun iraungo du), Presidentetzatik kanpo egongo da Rousseff. Michel Temer presidenteordeak hartuko du haren lekua. Berez, 2019ko urtarrilaren 1ean bukatu behar zuen Rousseffen agintaldiak.

Blairo Maggi senataria izan da aldekoen eta kontrakoen arteko oreka apurtzen lehena. Iragarri duenez, Temer presidenteordeak Nekazaritza Ministerioa eskaini dio.

Gutxi batzuek babestu dute Rousseff. Horien iritzian, "demokraziaren kontrako kolpea" da abiatutako prozesu politikoa.

2014-2015 aldian Gobernuak egindako trikimailu fiskalengatik epaitu nahi dute Rousseff. Brasil krisi ekonomiko betean zegoela, Exekutiboaren kontuak makillatu zituen. Jesus Torquemada EiTBren nazioarteko gaietan adituak nabarmendu duenez, paradoxa dirudi, baina Rousseff salatu duten senatarien erdiek baino gehiagok justiziarekin auziak dituzte, eta delitu larriagoak egotzi dizkiete.

Dena dela, senatari askok prozesu politikoa abiatzeko beste arrazoi batzuk aipatu dituzte: Petrobras konpainiarekin lotutako ustelkeria kasua, krisi ekonomikoa edota hauteskunde kanpainan emandako hitza ez betetzea, besteak beste.

"Legez kanpokoa da"

Dilma Rousseffek errugabea dela defendatu du, eta gertatutakoa "zuzenbidezko trikimailu bat" izan dela azaldu du. Michel Temeren gobernu berria legez kanpokoa dela uste du, ez dutelako hauteskundeetan aukeratu.

Bere gobernuaren ministroekin izan da Planalto jauregia utzi aurretik. Senatuak erabakia hartu eta ordu batzuk beranduago agertu da Roussef, "54 milioi brasildarrek aukeratu" dutela gogoratzeko. Gainera, bere "zintzotasuna eta duintasuna" defendatu ditu. "Egin ez dudan zerbaitegaitik zigortu naute", esan du, eta oposiza hasieratik bera kargugabetzeko lanetan aritu dela salatu du.

"Aukeratu nindutenetik, oposizioak botoak berriz zenbatzea eskatu zuen, hauteskundeak baliogabetzeko. Gero, nire aurka konspiratzen aritu dira", esan du presidentetzatik kanpo gelditu den politikariak. Rousseffen arabera, horrek herrialdean "ezegonkortasun politikoa" eragin du, "susperraldi ekonomikoa" galaraziz.

Oposizioak, bere ustez, "indarrez hartu nahi du hauteskundeetan lortu ez duena".


Arantzazu Arregiren akuarelak Raizabalen ikusgai

Bergararraren 18 lanek osatzen dute gozotegian jarri duen erakusketa. Abenduan eta urtarrilean egongo da mostra bisitatzeko aukera.

Bergarako lekuak (San Martin plaza, San Pedro eliza, San Martzial, Olaso dorrea... ), Gipuzkoa eta ingurutakoak (Donostia, Deba, Zarautz, Urbia...) zein kanpokoak (Cadaques edo Venezia) margotu ditu Arregik.

Raizabalgo erakusketan egoteaz gain, honako loturetan ere ikus daitezke artistaren lanak:

instagramen: @arantzazuarregi_watercolors

http://www.acuarelasarantzazuarregi.blogspot.com


Langileen % 80k babestu dute Metro Bilbaoren lanuztea

Lanuzteak Basauriko geltoki berria, bigarrena, inauguratu den egun berean egin dituzte.

Rafael Valencia Metro Bilbaoko ELAko enpresa batzordearen presidenteak esan duenez, langileen % 80k babestu dute ostiral honetarako deituta zegoen lanuztea.

Valenciaren arabera, eta datu batzuk falta direnean, "ziurtatu dezakegu langileen % 80 baino gehiagok babestu dutela greba".

Metroko enpresa batzordeak hiru orduko lanuztea deitu zuen, 09:30etatik 12:30ra, pertsonala geltokietan eta gidatzean mantentzeko akordioa, besteak beste, "bete" ez dutela salatzeko. Asteazkenetarako lanuzteei dagokienez, 23 eta 30ean, ordutegia 05:45etatik 07:45etara izango dira.

Basauriko geltoki berria

Metro Bilbaok zabaldu du dagoeneko Basauriko bigarren geltokia, zerbitzua zabaldu zenetik eta 16 urtera. Geltoki berriak hiru sarbide izango ditu. Lehenak, eskailera mekanikoak izango dituena, Basozelai kalean dago, Udaletxearen egoitzaren parean. Bigarrena Bidasoa kalean kokatu dute, eta ia maldarik ez duenez korridore batzuk jarri dituzte. Hirugarrena Gipuzkoa kalean dago, eta bi igogailu izango ditu.

Basauriko geltokitik hurbil bizi diren 35.500 pertsonetatik, 13.000 geltokitik 5 minututara eta beste 22.400 10 minutura daude oinez egiten badute. Bezero berriak 8 minututan helduko dira Abandora, 12 minututan San Mamesera eta 21etan Gurutzetara.

Santurtzi

Halaber, Santurtziko geltokia ere gaur zabaltzea espero da. Hain justu, asteburutik itxita dago, euri denboraleak sortutako uholdeen ondorioz.

Orain arte, zerbitzua autobusez eskaini dute.


Mugi Andoain ospakizunaren hasiera

Mugi Andoain ospakizunaren hasiera, Goikoplazatik. Txirrindulariak eta mendizaleak bertatik abiatu dira. 12:00tan ekitaldi nagusia izango da, Goikoplazan.


Galanki

Emaitzak ikusita, Leteren hura buruan bueltaka: «nahiz muturreko galanki jaso, bueltan ezin eman». Kolpean, galanki hitza bere tokitxoa hartzen hasi zait buruan. Noiz erabili ote nuen azkenekoz umetan hain naturala nuen hitza, beti askoren adieran (gizon galanki dabil) eta ez dotore gisa (gizona galanki dabil)? Ez naiz hitza zokoratu duen bakarra: ereduzko egungo prosaren hiztegiaren arabera, ez da 36 aldiz baino erabili prentsan eta liburuetan, askoren adieran gehienetan, eta sufritu edo kostatu bezalako aditzekin sarri: galanki kostatu zitzaien, galanki sufrituta irabazi zuten...

Zergatik abandonatzen ditugu hain etxekoak genituen hitz batzuk eta etxeko ateak zabaltzen dizkiegu arrotzagoak zitzaizkigunei? Hizkeraren misterioak, burmuinen mekanismoak, gustuaren hautamen kapritxozkoak, bai, baina zein errukarriak gure indiferentziak baztertutako hitz galanki. Hizkuntzaren kale-kantoietan gure begirada baten eskean apal bezain galanki!


France3ko kazetari batek eraso sexista jasan du zuzenean


VI. Goizutrail mendi-lasterketan izena emateko epea zabaldu dute Goizuetan

10 edo 25 kilometroko ibilbideak banaka egiteaz gain, ibilbide luzea erreleboka egiteko aukera ere izanen da aurten

Maiatzaren 11n izanen da Goizutrail mendi-lasterketa Goizuetan. Seigarren edizioa izanen da aurtengoa eta parte-hartzaileek hiru proba izanen dituzte aukeran: banaka egiteko 10 eta 25 kilometroko ibilbideez gain, binaka ere parte har dezakete aurten. Azken horiek ibilbide luzea egin beharko dute. Hau da, lehen korrikalariak 10 kilometro egin beharko ditu eta herrira bueltatu eta erreleboa emada, bigarrenak 15 kilometro eginen ditu. Izen-ematea zabalik da dagoeneko www.herrikrosa.eus atarian.


Igoera promozioaren lehen partida larunbatean du Biok Zerbitzuakek

Biok Zerbitzuak senior mutilen Ordiziako saskibaloi taldeak larunbatean jokatuko du igoerako promoziorako lehen partida, Donostiako taldearen aurka. Partida ez da Majorin izango, Beasaingo Antzizar kiroldegian baizik, Ordizian Gimnastika erritmikoaren Gipuzkoako txapelketa jokatzekoa baita. Partida 18:00etan da.

Partida bakarreko kanporaketa denez, derrigorrean irabazi beharra daukate igotzeko aukerari eusteko. Defentsa indartu beharko dute ordiziarrek, eta jokaldi azkarrak egin. Jaurtiketa libreetan ere finago aritzea komeni zaie, eta epaileei horrenbeste protesta ez egitea. Zuzendaritzak dei berezia egin die zaleei larunbatean Beasainera joan daitezen.


Garaia

Garaia edo Garaia berrikuntza-gunea. Horrela deitzen zaio Arrasateko Uribarri auzoan duela urte batzuk Mondragon kooperatiba taldeak sortutako enpresa-guneari. Hainbat enpresa kokatzen dira bertan, hala nola, Mondragon Unibertsitatea, LKS, Ikerlan, Edertek, galbaian… banaka batzuk baino ez aipatzearren.

Garaia oso gune aproposa da argazkiak egiteko, inguruko parajeei —Udalatx, Anboto eta Murugain mendiak, esaterako— eta bertan kokatu diren enpresen eraikinen arkitekturari esker.

Hona hemen, bada, Garaia berrikuntza-gunean ateratako argazki sorta.


"Biktima guztiei" ahotsa emateko eskatu dute Foro Sozialaren jardunaldietan

Foro Sozialak eta ICIPek ETAren bi biktima eta Espainiako Estatuaren eta GALen beste bi elkartu dituzte Bartzelonan egindako topaketetan.


Euskal iheslari eta deportatuei «ongietorri» egingo diete Orion


Zortzi hautagai aurkeztu dituzte 2017ko urrezko danborrerako

Urrezko danborra 2016. (Argazkia: Agurtzane Altuna)

Zortzi hautagai aurkeztu dituzte 2017ko urrezko danborrerako: Maialen Chourraut, Richard Oribe, Eva Hughes, Paulino Caballero, Martin Llade, Francisco Etxeberria, Amaia Montero eta Lacunza hizkuntza eskola.

Dena den, oraindik posible da zerrendara beste izen batzuk gehitzea, udaleko alderdiek edo Donostia turismoko administrazio kontseikuak proposatuta.

Hiru erakundek proposatu dituzte hautagaitzak: Donostiako Atletikok, Lacunza hizkuntza eskolak eta DYA Gipuzkoak.

Donostiako Atletikoren proposamenak honakoak izan dira: Maialen Chorraunt, Rio 2016 urrezko domina irabazi berri duen piraguista; Richard Oribe igerilari paralinpikoa; Eva Hughes kazetari donostiarra, Mexiko eta Latinoamerikako Voguen egiten du lan; eta, Paulino Caballero, urte luzez koroen munduan ibilia.

Lacunza hizkuntza eskolak bere eskola aurkeztu du, 50. urteurrenean, eta baita Martin Llane Radio Clásicako Sinfonía saioko irrati esataria ere.

DYA Gipuzkoak, berriz, Pako Etxeberria antropologoa eta Amaia Montero abeslaria.

Urtarrilaren 20an banatuko dute urrezko danborra udaleko pleno aretoan.


Tokiko telebistak eta lotsaizuna

Eusko Jaurlaritzak, eta orohar, komunitate autonomo honetako herri erakunde deitutakoek tokiko telebistarekiko izan duten politika negargarria izan da. Berriro esango dut: politika negargarria.

Inoiz pentsatu izan dut estrategikoa den sektore honekiko erizpide faltan zirela Jaurlaritzako industria, kultura eta hezkuntza sailetakok. Ez zekitela nora jo. Baina, kia, orain uste dut benetan eta kontzienteki hartutako erabaki politikoa izan dela.

Ezer ez egitearen politika jarraitu dutela, nahita.

Frankiziak

Askotan esan ohi dugu (neronek eta gai hau aztertu guran ibili garen Patxi Azpillagak eta Bea Narbaizak) Euskal Herrian 50etik gora lekuko telebista ditugula eta orain aitortu beharra daukat sortu dugun talde-gezurraren beste eragile bat izan garela, gu ere, nahi barik.

Merkatu-legeak markatzen zuenari amore ematearen politika erabili dutela, gurariaz.

Hemen “telebista lokalak” deiturikoetatik gutxi batzuk besterik ez direla benetan lekukoak, gertukoak. Gehienak telebista frankiziatuak dira. Emisio-eremu handiko kanalak. Edukiak katean eskaintzen dituzte. Gertutasuna ez dute zaintzen. Edukiz eta jabegoz kanpoko dinamiken menpe daude.

Tokiko telebistek, euskaraz zein gazteleraz aritzen diren apur horiek, bertoko erreferentzialtasun informatiboa, emisio-eremu txikia eta izaera propioa erabakitzeko autonomia dute. Besteak, tokikotasunaren etiketapean sortu diren kanal frankiziatuak, kateaturik daude. Estatu mailan ari dira, minutu gutxi batzuetako deskoneksioak besterik ez dute egiten.

Azken hauek, egitura mediatiko indartsuagoen menpe egonik, diru gehiago manejatu izan dute, publizitate merkatuan kokatu dira eta populazio gehien duten eremuak kolonizatu egin dituzte.

Eta Jaurlaritza jakinaren gainean zegoen. Egiten uztearen politika aplikatu du.

Urriaren 29an, irakurri nuen, Berrian, euskaraz aritzen diren tokiko telebistek Jaurlaritzari eskatzen ziotela barruti bakoitzeko euskarazko kanal bat bermatu zezala.

Barrutiak eta “kanpotiak”

Eta, Tokikoren arrazonamendua ulertuta ere, ni ez nator bat erreguarekin.

Urtzi Urkizu-k Digitalizazioa izeneko erreportai-sorta interesgarriaren barruan egun bat beranduago argitaratu zuenaren ildotik tira egin beharra dagoela uste dut nik. Kontua ez da, bakarrik, barruti bakoitzeko euskarazko kanal bat egongo dela ziurtatzea baizik eta tokikotasuna eta euskararen normalkuntza batera eramatea.

Jakina da tokiko telebistagintzarako barruti bakoitzean lau kanal sortu ahal izango direla. Horietatik bat behintzat euskaraz aritzea da Tokikoren eskaera. Ba nik, beste abiapuntu bat daukat: tokiko telebistak gertuko informazioa eta eduki propioak eskainiz, euskaraz arituko diren kanalak izango dira eta horren bidez hezkuntza sisteman eta normalkuntza linguistikoaren aldeko bestelako ekimenekin bat egingo dute, ikus-entzunezko egitura mediatiko propioa eta autonomoa sortzeaz bat.

Telebistagintza lokalaren definizioan, gertukoa eta euskarazkoa elementu bazter ezinak behar dute izan. Jaurlaritzak, beste edozein erakundek egiten duen bezala, arautu egin behar du telebistagintzaren panorama. Horretarako erizpide politiko garbiak eduki behar ditu eta kudeaketa lanean aplikatu.

Orain, abenduaren azkenetarako, Jaurlaritzak tokiko telebistagintza antolatu nahi du. Hau da beraz momentu egokia, ganorabakokeriz etxekalte eta neurriz kanpo garatu den telebistagintza arautzeko eta egungo beharretara egokitzeko. Jaurlaritzak hori egiten ez badu, berriro ere, kale historikoa egingo du.

Katalanak zertan ote

Lehen aipatu dudan Urkizuren, urriaren 30eko artikuluan, Kataluniako egoera aipatzen da. Bertan, Jaurlaritzari bidea markatuz bezala, horrela dio tokiko telebista eta bertoko hizkuntzaren arteko harremanaz: “katalan hizkuntza erabiltzeko obligazioa” eta, gainera, Kataluniako kultur adierazpenak sustatu, fikziozko saioak bikoiztu ala azpititulatu eta, musika programazioari dagokionez, entzungai jarriko diren lau kantuetatik hiru katalaneraz izan beharra.

Telebistagintza lokalak, zerbait izan nahi badu, gertuko, euskarazko, ikus-entzunezko industriaren sustatzaile eta telebista handiek bazter uzten dituzten eremuak, edukiak, formatoak eta profesionalak bere barne hartzen dituena izango da.

Beraz

Bestelako ereduak, erdipurdikoak, “barruti bakoitzeko kanal euskaldun bat” modukoa, hilzoria luzatzea besterik ez da izango. Normalkuntza linguistikoaren bideari zangotraban aritzea.

Ez dut esperantza galdu. Sinistuta nago, oraingoan, zeharo atrofiaturiko telebistaren merkatua egituratuko duela Jaurlaritzak eta eremu txikiko telebista merkatua behingoz txukunduko duela. Euskararen aldeko herri ekimenak, kazetari eta telebistako profesional eta ikasle ugarien imaginazioa, hedabide handiek bazterrean uzten dituzten informazio eremu hurbilak eta, orokorrean, telebista erraldoien ondoan txikiak loratzen lagunduko duela.

Beste baterako utzik dut Nafarroan, UPNk ta CDNk, euskaraz aritzeagatik Xaloarekin eta Ttipi-Ttaparekin egiten ari denaz berba egitea. Horretarako extra-adorea behar izango dut-eta.

Artikulu honen tituluan agertzen den “Lotsaizuna” da uda partean irakurri dudan Coetzee-ren liburu zoragarriaren aipamena egiteko aitzaki erraz bat. Euskarara zoragarri dago itzulita liburua. Aprobetxatu.


Bigarren eskuko bizikleta azokarako materiala zapatuan jasoko dute azokan

Datorren asteko Mugikortasun Astearen barruan, urtero moduan, bigarren eskuko bizikleta azoka egingo da. Materiala – egoera onean dauden bizikletak, patinak, patineteak, erruberak, eskularruak... – hilaren 14ean eta 17an jasoko dute udal azokan.

Egoera onean aurkitzen diren bizikleta, patin, patinete, kaskoak, erruberak, maillotak eta gisa horretako materiala jasoko dute antolatzaileek. Zapatuan, irailak 14 (11:00 - 13:00) eta hurrengo martitzenean, hilak 17, eta eguenean, hilak 19, (11:00 - 13:00 eta 17:00 - 19:00) batuko da materiala udal azokan. Prezioa jabeak berak ezarriko du.

Mugikortasun Astea, gertu

Honekin, udalak jada prest dauka aurtengo Mugikotasun astea. Irailaren 16tik 22ra izango da. Merkataritza Berdearen astea ere ospatuko da bertako dendetan eta erakusketak eta ibilladiak ere antolatu dituzte.


Amaiurrek salatu pentsioen aditu batzordeko kideek interesak dituztela auzian

Hamabi kideetatik bederatzi aseguruen patronalarekin, bankuekin edo multinazional handiekin lotuta daudela esan du.

Gizarte Segurantzaren arloan, Euskal Herriarentzat "subiranotasun osoa" eskatuko du Amaiur koalizioak Espainiako Kongresuan. "Pasatzen den egun bakoitzeko nabarmenagoa da Estatuarekin loturak mozteko beharra". Amaiurrek elkartasunean, duintasunean eta justizia sozialean oinarritzen den euskal pentsio sistema publikoa eskatu du.

Izan ere, Espainian pentsio sistema aztertzen ari zen aditu batzordea iruzur bat dela salatu du. Batzordea osatzen duten hamabi kideetatik bederatzik auzian interesak dituztela esan du, ez direla inpartzialak eta "kartak markatuta" dituztela. Amaiurrek gainertu du adituen nahia ez dela pentsio sistema bermatzea, baizik eta gutxienera murriztea jendeak pentsio funts pribatuak kontratatu ditzan.

Zehazki esan du bederatzi horiek Unespa aseguruen patronalarekin, BBVA eta Caixa bankuekin eta Repsol eta Iberdrola multinazionalekin lotuta daudela. "Aspaldian ari ziren konpainia horiek eskatzen adituek txostenean jaso dutena". Amaiurren hitzetan adituek proposatutakoak murrizketa handiak ekarriko ditu pentsiotan, "gaur egun eta etorkizunean.

Adituen batzordeak atzo aurkeztu zuen bere txostena, pentsien jaitsiera orokorrari atea irekiz. Pentsioak gaurkotzeko inflazioa erabili beharrean iraunkortasun faktorea erabiltzea proposatu du aditu batzordeak. Espainiako Gobernuak alderdiei bidali die proposamena, erreforma negoziatzeko.


Berdintasuna egiaztatze aldera, foru organo bat sortu nahi dute Gipuzkoan

Diputazioa foru arau bat lantzen ari da emakume eta gizonen arteko berdintasuna urra ez dadin. Hori bermatzeko organo bat sortzea proposatu dute. Eragileekin edukiak adosten ari dira.


Irungo Udalak sei milioiko etekin positiboarekin bukatu du 2017a

Sei milioi horiek zertan erabili erabakitzeko adostasunaren bidea proposatu du gobernu taldeak.

2017ko udal kontuen likidazioa eginda, iaz, Irunek sei milioiko etekin positiboarekin bukatu duela jakinarazi dute Jose Antonio Santano alkateak eta Miguel Angel Paez Ogasun ordezkariak. Iazko ordainketa guztiak krediturik eskatu gabe egin zituen udalak, beraz. Etekinaren arrazoia eman du Santanok: “Gure udalaren datu ekonomiko onen arrazoia zuhurtzia da. Eta diru sarreren gaia ezin hobea izan delako dugu etekin hau”. Iaz, Irunek, 72 milioi euroko aurrekontua izan zuen, 22 milioi gehiago erantsi zizkieten kreditu aldaketa bidez, eta horietatik 26 inbertsioetarako erabili zituzten.

Iaz ere udalaren kontuak zenbaki urdinetan kokatu baziren ere, udalak zorra du, 19,7 milioi eurokoa alkateak esan duenez, “krisi garaia baino lehenago zegoen zorraren erdia da, eta udalak izan dituen unerik txarrenekin alderatuz, %61 txikiagoa. 2009an izan zen hori, zorra 51 milioi eurokoa zenean”.

Paezek nabarmendu du udalak “asmatu” egin duela “zuhurtzia eta eraginkortasun” neurriak uztartzen, “aurrezteko aukera galdu gabe, inbertsioak eginez jarduera ekonomikoa geldi ez dadin, adibidez, alokairuzko etxebizitzen aldeko apustua eginez”.

Horrela, sei milioiko etekina baliatzen hasteko, apirileko udalbatzarrean 1,2 milioiko kreditu aldaketa proposamena eramango du udal gobernu taldeak, udal langileen postuen balorazioen doiketak ekarri dituen gastuei aurre egiteko. Gainontzeko kopurua nora bideratu erabakitzeko, beste talde politikoekin adostasunaren bidea jorratu nahi duela iragarri du Paezek. Edonola ere, auzoetan, gizarte gaietan eta sustapen ekonomikoan jarri du begia Santanoren lantaldeak soberakinaren erabilerarako.


Etxeetako irisgarritasuna hobetze aldera 11.000 euro bideratuko ditu udalak

Etxeetako irisgarritasun arazoak konpontzeko diru-laguntzak emateko eskaera deialdia zabaldu du Ordiziako Udalak. Eskaerak herritarren arretarako udal bulegoan aurkeztu behar dira, azaroaren 30 baino lehen.

Ordiziako Udalak 11.000 euro aurreikusi ditu guztira 2017ko aurrekontuan etxeetako irisgarritasuna hobetzeko lanetarako. Itzuli beharrik gabeko zuzeneko diru laguntza bat denez, xede horretarako udal aurrekontuan jasotako kopuru gehiengoa, eraikin bakoitzeko etxebizitza kopuruarekiko proportzionalki banatuko da, baldintzak betetzen dituzten eskaera guztien artean.

Eskaera egiteko baldintzak

Diru-laguntza jaso nahi duten herritarrek ondorengo baldintzak bete beharko dituzte: batetik, eskabide orri normalizatua behar bezala bete beharko dute, deialdia arautzen duten baldintza guztiak onartzen direla garbi adierazi, eta diru-laguntza jasoko duen eraikinak zenbat etxebizitza dituen adierazi behar dute eskaera egiten dutenek.

Bestalde, ezgaitasunen bat duen edo 65 urtetik gorako pertsonaren edo pertsonen okupazioa justifikatu beharko da. Gainera, obra bukaerako ziurtagiria dagokion teknikariak sinatu beharko du. Obra bukaerako likidazioa, edo dagozkion fakturak ere aurkeztu beharko ditu eskaera egiten duenak.

Horrez gain, Eusko Jaurlaritzako Industria, Berrikuntza, Merkataritza eta Turismo Kontseilaritzak egindako baimen-boletina ere aurkeztu beharko da. Eskatzailearen edo jabekideen komunitatearen (eskatzailea berau denean) IFZ/IFKren fotokopia gehitu beharko da.

Azkenik, jabekideen komunitateak badira, jabekideen komunitatearen banku-kontuaren titulartasuna frogatzen duen agiria ere aurkeztu beharko da. Agiriak, erkidego eskatzailearen identitatearekin bat etorri beharko du. Kasu horretan, ondorengo agirietako edozeinek balioko du: banku-laburpenaren fotokopia; libretaren fotokopia; banku-erakundeak emandako ziurtagiria edo banku-erakundeak jarritako zigilua.

Trafikoa eta irisgarritasuna hobetzeko lanak

Ordiziako herrigunean ibilgailuen abiadura moteltzeko bi koska jarriko ditu udalak aste honetan Bizkaia pasealekuan. Bestalde, aste honetan bertan esleituko dute San Bartolome auzoa berrantolatzeko obra. Diputazioarekin hitzarmena sinatuko du udalak. Azkenik, Adifek, irisgarritasuna hobetzeko obra egingo du tren geltokian. Une honetan, proiektuaren erredakzioan lan egiten ari dira.


Euskarazko hedabideek hausnarketa mahai bateratuak osatzeko deia egin diete erakundeei

Ia 50 komunikabidek sektorearen diagnosia eta erronka komunak identifikatzen dituen dokumentua aurkeztu dute Andoainen.

2011n elkarrekin hasitako bideari jarraiki, herri ekimenez sortutako euskarazko 46 hedabidek agerraldi bateratua egin dute gaur Andoainen, Martin Ugalde kultur parkean, sektorearen diagnosia eta erronka komunak identifikatzen dituen dokumentua sinatu eta jendaurrean aurkezteko. Etorkizunerako gakoak negozio eredua, lan baldintzak, kalitatea, lehiakortasuna, ikerketa eta elkarlana direla esanda, erakundeei hausnarketa mahai bateratuak osatzeko deia egin diete.

"Garaia da erronka horiei sendotasunez heltzeko, eta beste molde eta bide batzuk jorratzeko, irudimena landuz, gogotik arituz eta, batez ere, elkarlanean hedabideen artean, zein erakunde publikoekin eta jendartearekin berarekin ere", esan dute prentsaurrekoan. Jasone Mendizabal (Topagunea), Joanmari Larrarte (BERRIA Taldea) eta Xabier Letona (Argia) izan dira mahaian.

Izan ere, egoera zaila dela diote. "Ezagun da informazio eta komunikazio teknologien hedapenak nolako krisi sakona ekarri duen mundu osoan komunikazioaren sektorera, eta 2008az geroztik bizi dugun krisi ekonomikoak aurreko hori areagotu besterik ez duela egin. Mundu mailan zein gure artean ere agerikoak dira ondorioak. Gogoratu besterik ez dago azken bi urteotan bidean geratu diren euskarazko komunikazio proiektuak: Ttipi-Ttapa Telebista, Geu Gasteiz, Txaparro, Esan-Erran Irratia, Nabarra...".

"Funtzio sozial agerikoko hedabideak"

Zentzu hertsian publikoak ez izan arren, funtzio sozial agerikoa dutela gogorarazi dute euskarazko hedabideen ordezkariek, “bai euskararen garapenean dugun zeregin funtsezkoagatik, bai euskal hiztunen komunitatearen baitan komunikazioa lantzeak eta jorratzeak suposatzen duenagatik”.

Azken 25 urteetan euskararen ezagutzaren eremuan "urrats handia" eman izan dela aitortu dute, baina ez erabileran. "Euskaraz ez badugu egiten, beste hiztun komunitate batzuek egingo dute gure ordez, gazteleraz, frantsesez edo ingelesez. Eta gurea bezalako gizarte moderno batean nekez egingo dira urratsak hedabide sare indartsurik ezean".

"Pisu ekonomikoa" ere bai

Sektorearen "pisu sozial eta kulturalarekin" batera, "ekonomikoa" ere ekarri dute gogora: euskarazko hedabideen lana 450.000 lagunengana iristen da, eta horretarako 600 langile baino gehiago ari dira lanean ehun hedabide baino gehiagotan. Guztira 27 milioi eurotik gorako aurrekontua mugitzen dute urtean, eta zazpi milioi eurotik gorako ekarpena egiten dute diru publikoetara, gizarte segurantza eta zergen bidez.

Ikuspuntu horretatik ere euren jardunaren garrantzia azpimarratu eta kontuan hartzeko eskatu dute euskarazko hedabideek.


San Martzial Txingudi igerileku berria, prest

Bi igerileku nagusi daude.

Datorren asteazkenean (hilak 11) irekiko dute San Martzial Txingudiko igerileku publikoa. 11:00etatik 20:00etara zabalduko dituzte ateak, astelehenetik igandera bitarte (irailaren 9ra arte).

Helduek 5,40 euro (kiroldegietan abonatua daudenak) edo 6,75 euro (abonatuak ez daudenak) ordaindu beharko dituzte igerilekura sartzeko. 14-18 bitartekoek berriz, 3,60 euro (kiroldegietan abonatua daudenak) eta 4,50 euro (abonatuak ez daudenak). 3-13 adin tartekoek 2,80 euro (kiroldegietan abonatua daudenak) edo 3,50 euro (abonatuak ez daudenak) ordaindu beharko dituzte eta 3 urtetik beherakoek doan sartzeko aukera izango dute. Era berean, bost sarrerako bonuak eskuragarri daude (prezioak hemen eskuragarri).

Udaletik igerilekura garraio zerbitzu publikoetan gerturatzeko deialdia luzatu dute, eraiki berri duten parkinga ez baita oso handia. Irisgarritasuna hobetzeko, L-3 zerbitzuak ibilbidea luzatu du. Hala, Artia auzoa erdigunearekin lotzen duen zerbitzua handitu dute; igerilekuan geltoki berri bat jarri dute.

Igerileku handia.


Estresa kudeatzeko gakoak, 'Faktoria' saioan

Gainera, espazioa antolatzeko xehetasunak eman, artelan umoretsuak aurkeztu eta YUKI trikitilari japoniarraren irakaslearekin solasean arituko gara.

Saioarekin hasteko, 07:00etan, albistegia izango dugu, eta geroxeago, 08:00ak aldera, bigarren albistegia izango dugu.

08:30ean, Ekonomiaren Garapen eta Azpiegituretako sailburu den Arantxa Tapia izango dugu protagonista.

09:00etan, saio berezia izango dugu, eta estresa kudeatzeko gakoak jorratuko ditugu bertan, Amaia Irastorza Bortzirietako erizainburuarekin eta Joxean Goikoetxea Gipuzkoako autoeskolen elkarteko presidentearekin.

09:30ean, nazioarteari buruz arituko gara Juanjo San Miguelekin batera, eta "Blai" aurrerapena izango dugu ondoren.

10:00etan, espazioa antolatzeko xehetasunak jorratuko ditugu, Maitane Ormazabalekin batera.

10:30ean, artelan umoretsuak aurkeztuko ditugu Mario Paniego artistarekin, eta Yuki trikitilari japoniarraren irakaslea, Jokin San Jose, elkarrizketatuko dugu, Yuki aldamenean duelarik.

11:00etan, pintxo dastatzaile gisa arituko gara, eta Kultur Dealers tartea izango dugu jarraian.

Azkenik, betiko moduan, lehiaketaren eta bermutaren tartea izango da.

07:00etatik 12:00etara izango da martxan 'Faktoria' saioa. Ez galdu!


Idiazabalgo udal aurrekontua 3.748.634 eurokoa izango da, iazkoa baino %8,9 handiagoa

Idiazabalgo udal ordezkariek 2019rako aurrekontua onartu dute. 3.748.634,50 euro kudeatuko dituzte aurten, 2018an baino %8,9 gehiago. Igoera hori bi arrazoi nagusirengatik izan da: Foru Funtsaren igoera, eta Musika Eskolaren kudeaketa berriak diru ekarpen berriak dituelako. Aurrekontua,Izal Bairen aldeko bozkekin (6) atera da aurrera. EH Bilduk kontra bozkatu zuen (3).

Gizarte arloa kudeatzeko bideratuko du Idiazabalgo Udalak diru partida handiena. Aurrekontuaren %18,49. Eguneko zentroa, gizarte arloko laguntzak eta etxebizitza tutelatua sartzen diru atal horretan, besteak beste.

Zerbitzuak eta brigada atala dago bigarren tokian. Aurrekontuaren %18,14 bideratuko dute: brigadako langilegoa, kale garbiketa eta lorazaintzako gastuak; kaleko konponketak; eta zabor bilketa eta tratamendua sartzen dira partida horretan, beste gauza batzuen artean.

Kultura, euskara eta gazteria atalak aurrekontuaren %16,91 eramango du. Udal Musika Eskola, aisialdiko udal zerbitzuak, festak, kultur ikastaroak eta kultur eta euskara diru lagunatzak kudetzeko izango da, besteak beste.

Idazkaritza eta administrazioa atalak %12,05 jasoko du. Ekonomia garapenerako, berriz, %11,74a izango da. Partida horren erdia baino gehiago lehen sektorera bideratuko dute, udal gobernuaren ustez «ahulena eta estrategikoa den sektorea». Mendiko inbertsioak, makina erosketan laguntzea, Baserritarren eguna, Euskal Gaztaren Azoka, merkataritza eta ostalaritzako laguntzak, Goiekiko ekarpenak eta bestelakoak sartzen dira atal honetan.

Hezkuntzari %7,53 emango diote. Eskola eta haur eskolaren mantentze eta garbiketarako eta hezkuntza arloko diru laguntzentzat izango da.

Kirolak %6,23 eramango du. Ikastaroak, igerilekua, instalakuntzen mantentzea eta futbol zelaiaren belarra aldatzea izango dira egingo dituzten ekintzak.

Aurrekontuaren %6a hirigintzarako eta obratarako izango da. Eduardo Irizar kalearen egokitzapena eta hiriguneko partzela baten erosketarako izango da, besteak beste. Eta azkenik, %2,92, gobernantzarako eta komunikazioarako izango da.

EH Bildu kontra agertu da

Idiazabalgo EH Bildu 2019rako udal gobernuak egindako aurrekontuarekin ez da batere ados agertu. Batetik, «herritarren ekarpenak kontuan hartu ez dituztelako, alkatearen soldata partida %47 igoko delako, eta euskara, gazteria, kirol taldeak eta beste hainbat arlo garrantzitsutan diru kopuruek behera egin dutelako». Gainera, «Izal Baik hauteskunde programan aurkeztutako inbertsio plana ez» duelako betebete, eta azkenik, «herrian estalpea egiteko edo Idiazabal Lagunkoia planerako partidarik ez delako bideratu», besteak beste.


Jerardo Elortzari omenaldia

Aste honetan hainbat ekitaldi izan dira Oñatin Jerardo Elortzaren omenez. Azkena, atzo, ekainak 9, Oñatiko Santa Ana antzokia mukuru beteta zegoela, 150 lagun inguruk parte hartu zuten eta.

Jerardo Elortza Egaña (Oñati, 1944ko ekainaren 5a), euskaltzalea, etnografoa, hizkuntzalaria, historialaria eta idazlea da. Aleman filologia ikasi zuen Deustuko eta Münster-ko unibertsitateetan, azken hau Alemanian. 1976tik 1996ra irakasle izan zen Bergarako UNEDeko Euskara sailean. Eusko Jaurlaritzako Kultura sailean urtebetez lan egin ondoren, Mondragon Unibertsitateko Enpresagintza fakultatean irakasle izan zen erretiroa hartu zuen arte. Bidegileak liburuxken bilduma zuzendu zuen. Urteetan, “Antzinako fotografixia” atala landu du Oñatiko Kontzejupetik aldizkarian. Horrez gain, artikulu asko idatzi ditu eta hitzaldi mordoa eman, han-hemenka.

Arrasateri buruz ere idatzi du hainbat aldiz. Batetik, Arrasate Press aldizkarian bi urtean artikuluak idatzi zituen Arrasateko argazki zaharren gainean azalpenak emanez. Bestetik, Arrasateko Euskara liburuaren egilea da, beste hizkuntzalari batzuekin batera.

Atzoko ekitaldian, laudorio asko esan zituzten hizlariek haren gainean, eta denak bat etorri ziren gizon jakintsua, prestua eta, batez ere, apala dela esatean.

Hona hemen Jerardo Elortzaren omenaldiko argazki batzuk.


Giro eguzkitsuarekin jarraituko dugu gaur. Euskalmeten arabera, arratsaldean, ipar haizearekin, hodei baxuak sortu litezke kostaldean eta tenperatura pixka bat jaitsi


Udako kirol jarduerak aurkeztuko dituzte

Errenteria, Lezo, Oiartzun eta Pasaiako Kirol zuzendariek eskualdean izango diren udako ekintzen berri emango dute, bihar, 12:30ean, Errenteriako udaletxean. Modu bateratuan kirol zerbitzu batzuk eskaintzeko proba pilotu bat jarri dute, eta horren xehetasunak emango dituzte.


Mallabian 22 farolatako bateriak lapurtu dituzte

Mallabiko auzoetan kokatuta dauden 22 eguzki-farolatako bateriak lapurtu dituztela jakitera eman du Igor Agirre alkateak. Ertzaintzan lapurretaren berri eman, eta salaketa jarri dutela gaineratu du. Mallegoin, Areition, Longan, Trabakuan, Gerean eta Beranotxikin egin dituzte lapurretok. Farola bakoitzaren kostua 500 euro ingurukoa dela aurreratu dute udal ordezkariek. Lapurretak ez dira egun berean gertatu, apurka-apurka egin dituzte.

Efizientzia energetikoa

Lapurreta honen ostean, Mallabiko udalak eraginkortasun energetikoaren inguruko ikerketa egingo du zein neurri hartu erabakitzeko.


Baltasar Garzon: 'Ez dut inolaz ere epaia onartzen'

Epailea 11 urterako kargugabetzea erabaki du Gorenak, eta Garzonek helegitea aurkeztuko duela iragarri du.

Auzitegi Gorenak ostegun honetan jakinarazitako epaia ez duela ''inolaz ere'' onartzen esan du Baltasar Garzon epaileak ohar batean. Garzon 11 urterako kargugabetzea erabaki du Gorenak, 'Gürtel auzi'ko entzuketak agintzeagatik, eta, erabaki horren aurrean, helegitea jarriko duela iragarri du Garzonek komunikabideei igorritako ohar horretan.Epaia ez dagoela froga eta arrazoi judizialetan oinarrituta esan du Garzonek. Gorenaren erabakiak ustelkeria eta horren inguruko delituak ikertzeko aukera guztiak bertan behera uzten dituela eta zigorgabetasunari ateak irekitzen dizkiola uste du. ''Epaile konkretu batekin bukatzeko nahiak Espainiako epaileen independentzia puskatu lezake'', gaineratu du epaileak.

Garzoni babesa, kaleetan

Ehunka manifestari bildu dira ostegun arratsalde honetan Madrilen, Solen, Garzoni babesa agertzeko. Epaileari elkartasuna adierazi diote, eta kargugabetzea dela-eta ''haserrea'' eta ''lotsa'' agertu dute manifestariek.

11 urteko kargugabetzea

Auzitegi Gorenak Baltasar Garzon epailea 11 urterako kargugabetzea erabaki du, Gürtel auziko entzuketak agintzeagatik, auzitegietatik jakinarazi dutenez. Garzonek berak Auzitegi Gorenaren egoitzan jaso du epaileen erabakia. 14:00etan, behin epaia ezagutu duenean, eraikinetik irten da eta ez du adierazpenik egin.

Joaquin Gimenez epailea da auzitegi horretako burua, eta epaiaren txostengilea Miguel Colmenero izan da. Colmenerorekin batera, Andrés Martínez Arrieta, Francisco Monterde, Juan Manuel Berdugo, Manuel Marchena eta Luciano Varela epaileek hartu dute azken erabakia.

2010eko maiatzetik Auzitegi Nazionaleanaritzeko inhabilitatuta dago Garzon, eta Gürtel auziko inputatuei etahaien abokatuei kartzelan ustez legez kanpoko entzuketak egiteagatikinputatu zuten.

Bere jardueraren alde egiteko, Garzonek esan zuen defentsa eskubidea urratu baino gehiago eskubide hori defendatu zuela. ''Hausnarketa egin ondoren eta legeak zorroztasunez betez hartu ziren erabakiak'', esan zuen Garzonek.

Epaiaren gakoak

Gorenaren arabera, Francisco Correa Gürtel sareko arduradun nagusiak eta Pablo Crespo bere bigarrenak Soto del Realeko kartzelan abokatuekin izandako elkarrizketak grabatzea agintzean, bidegabe jokatu zuen Garzonek, eta inputatuen defentsarako eskubidea urratu zuen "horretarako baliozko arrazoirik izan gabe".

"Edozein modutan lortutako Justizia ez da benetako Justizia", dio epaiak. Horrez gain, Garzonek "gaur egun erregimen totalitarioetan egiten diren jarduerak" egin izana aitortu zuen, "horrelako erregimenetan denak balio baitu Estatuari interesatzen zaion informazioa lortzeko".

Aurrekoa ez da Gorenak Garzoni egiten dion gaitzespen bakarra. Epaiaren 68 orrietan Garzonek egindakoak oinarrizko eskubideak urratzen dituela nabarmentzen du, "ikerketa kriminal batek ez baitu edozein ekintza justifikatzen" eta "egia ezin daitekeelako edozein modutan lortu".

Beste epaiketak

'Gürtel auzi'ko entzuketena Auzitegi Nazionaleko epailearen aurkako lehenengo auzia izan da. Atzo bertan, Garzonen aurkako bigarren epaiketa bukatu zen (frankismoan izandako delituak ikertzeagatik auzipetu dute).


Guardasola 2015-08-07

Gaurko saioan Xabier Mina, Itsas Zientzietan aditutako irakaslea, urpekaria eta itsas hondoetako argazkilari trebea izan dugu gurekin. Jarraian Lekunberrira joan gara Aner Ansorenarekin igandean eginen duten Antzinako Azokari buruz solas egitera. Urdazubin ere izan gara Santiago Villares alkatearekin biharko Burdinaren festari buruz mintzatzen eta Mikel Belasko, Zuhaitz Zaharren Lagunen Elkarteko kidea Gernikako arbolaz aritu zaigu.


Gaur zortzi, hilaren 21ean, irekiko dute Ipar eta Hego Euskal Herriaren arteko muga

Orain arte mugak uztailaren 1ean irekiko zituela zioen arren, gaur, Pedro Sanchezek autonomia erkidegoetako presidenteei jakinarazi dienez, Espainiak gaur zortzi, hilaren 21ean, irekiko ditu mugak Schengen eremuan daude herrialdeekin. Hartara, Ipar eta Hego Euskal Herriaren arteko muga bihar zortzi irekiko da.


Araba Buru Batzarrak exekutiba aukeratzeko bozketa errepikatuko du

Arabako EAJk exekutibaren aukeraketa errepikatuko du, joan den asteko hauteskundeetan atzemandako irregulartasunengatik.

Arabako EAJk exekutiba hautatzeko bozketa errepikatuko du, alderdiko barne auzitegiak agindutakoa betetzeko. Joan den asteko huteskundeetan irregulartasunak atzeman zituzten eta alderdiko hainbat ahaldunek kontra egin zuten.

Batzarra 10.30etan bildu da eta Arabako exekutibako 14 kideak aukeratzeko bozketa errepikatuko dute, baita EAJko Ohiko Batzarreko 22 ordezkari arabarrak aukeratzeko ere.

EAJko barne Justizia Auzitegiak, ordea, Xabier Agirre EAJren Arabar Buru Batzarraren presidente berriaren aukerakera berretsi zuen. Agirrek hartuko du azken hamar urteetan Iñaki Gerenabarrenak bete duen lekua.

Joan den larunbatean, hauteskunde luze eta polemikoen ostean, batzarrak Iñaki Gerenabarrena presidente ohiaren taldeko bederatzi kide hautatu zituen eta Xabier Agirreren taldeko bost.

Orduan, Arabako EAJren alderdikide batzuk ABB berria sortu zen bozketak baliogabetzeko helegitea jarri zuten.


Katixa Agirre idazlea solasean arituko da bihar Algortan

Egizu elkarteak antolatzen duen Uribe Kostako Irakurzaleen Txokoa egitasmoak Katixa Agirre idazle gasteiztarraren bisita hartuko du bihar, osteguna, 20:00etan, Algortako Villamonte. kultur etxean. Solasaldian, besteak beste, Agirrek kaleratuberri duen "Sua falta zaigu" ipuin liburuaren inguruan hitz egiteko parada izango da. Liburuak zazpi ipuinez ehundutako lana jasotzen du, eta izenburua liburuaren lehenengo istorioari zor dio. Uxue Alberdik literatur kazetariak honako kritika idatzi du gazteiztarraren lanaz: "zigarro bat dugu, baina sua falta zaigu. Sexu grina dugu, baina gure bikoteak ez gaitu asetzen. Eta zurrunga egiten du. Kafea hartu nahi dugu, baina ez dugu kafe-makina elektrikoa non entxufatu, edo kafeari usaina falta zaio, edo kafea perfektua da baina hura behar bezala dastatzeko konpainiarik ez dugu". Argazkian, Katixa Agirre liburuaren aurkezpen egunean / Jabi Zabala.


‘Cerezos en flor’ filma emango dute gaur Bitazine programan

Asteazkenero zine saioa egiten dute Olaberria auzoko Bitamine Espazioan. Zinema komertzialetan programatzen ez dituzten filmak ikusteko aukera izaten da asteazkeneroko Bitazine programan. Gaur Doris Dorrie zuzendari alemaniarraren Cerezos en flor (2008) luzemetraia emango dute, 21:00etatik aurrera.


Lopetegi kargugabetu du Espainiako Federazioak, lehia hasi bezperan

Fernando Hierro selekzioko kirol zuzendariak hartuko du Espainiako hautatzaile postua

Espainiako selekzioa Munduko Kopa irabazteko faborito nagusietako bat da, baina lehiaketari ekin bezperan ez da giro taldean. Luis Rubiales Espainiako Federazioko presidenteak Julen Lopetegi hautatzailea kargutik kendu zuen atzo, Espainiak Munduko Kopako lehen partida jokatu baino hiru egun lehenago. Real Madrilek herenegun jakinarazi zuen Lopetegi izango dela hurrengo entrenatzailea, eta, Rubialesen ustez, negoziazio hori federazioaren bizkar egin da. Fernando Hierro jokalari ohiak ordezkatuko du Munduko Kopak iraun bitartean. Orain arte Espainiako selekzioko kirol zuzendaria zen.

Julen Lopetegik herenegun jakinarazi zuen Munduko Kopa bukatzean selekzioa utziko zuela, eta albisteak ezustean harrapatu zuen Espainiako Federazioko presidentea. Rubiales berak atzo emaniko prentsaurrekoan argitu zuenez, berria ezagutarazi baino «bost minutu lehenago» jakin zuen. Presidenteak Espainiako selekzioaren egonaldira bidaiatu zuen atzo, eta bertan kanporatu zuen Lopetegi. «Bi aldeek negoziatzea ulertzekoa da, baina talde batek eta federazioko langile batek ezin dute horrelakorik negoziatu federazioaren bizkar». Hori da asteasuarra kaleratzeko arrazoi nagusia. Gogoratu beharra dago, dena den, Rubiales kargura iritsi berria dela, eta Lopetegi aurreko presidentearen apustua izan zela.

Espainiako selekzioak, beraz, espero gabeko su bat itzali behar izan du Munduko Koparen aurretik. Gainera, Espainiako hedabideetan atzo zabaldu zenez, federazioko presidentea selekzioko jokalariekin bildu zen erabakiaren berri eman aurretik, eta horiek saiatu ziren agintariak erabakia alda zezan. Sergio Ramos Espainiako selekzioko kapitaina sare sozialen bitartez mintzatu zen, eta «erantzukizuna» eta «konpromisoa» goratu zituen.

Lopetegik urte eta erdi egin du karguan. 2016ko abuztuan hartu zuen kargua, eta hogei partidatan zuzendu du Espainiako selekzioa: hamalau irabazi ditu, eta sei berdindu. Bi milioi euroko kalte-ordaina jasoko du kaleratua izateagatik, eta Real Madrilek ez du etete klausularik ordaindu beharko. Atzo «oso triste» zegoela adierazi zuen, eta baliteke Real Madrilek gaur bertan aurkeztea. Lopetegiren ordezkoari dagokionez, Hierro Espainiako selekzioko jokalari historikoa izan arren, eskarmentu oso txikia du entrenatzaile postuan. Oviedo zuzendu zuen sasoi batez, Espainiako Bigarren Mailan.


Eguraldi egonkorra zubirako

Igande nahasi xamarra izan eta gero, astelehenean eta asteartean zerua garbi egongo da, eta eguzkia izango dugu lagun.

Ostiraletik hasita elkarren segidako opor egunak hartzeko zortea dutenek (asteartea eta osteguna jaiegunak dira, askok, beraz, zubia egingo dute akaso) eguraldi kontuetan ere zorioneko dira. Izan ere, Euskalmet Euskal Meteorologia Agentziaren arabera, giro egonkorra izango dugu.

Aurreko bi egunetan zeru garbiak izan ostean, igande honetan kaskartu egin da apur bat eguraldia. Alabaina, astelehena behe-lainoarekin esnatuko da. Hura jasota, zerua hodeitsu egongo da, batez ere egunaren lehen zatian.

Arratsalderako goiak garbitu egingo dira, eta eguzkia nagusituko da, batez ere isurialde atlantikoan. Tenperaturek aurreko egunetako balioetan jarraituko dute: 17º artekoak, kostaldean, eta 13-14 ºC-koak, barnealdean.

Asteartean ere eguzkia izango dugu lagun, barnealdean goizean goiz izango diren behe-lainoak jasota. Haizea hegotik joko du, eta tenperaturak goxatuko ditu.

Joeraren arabera, ildo beretik jarraituko du aroak asteazkenean eta ostegunean, baina iragarpenak baieztatu beharko du hori.


Ia 200 usurbildar apuntatu dira mosaiko erraldoirako, izen ematea zabalik oraindik

Hunkituta daude Usurbilgo Gure Esku Dago lan taldekoak, larunbaterako, 11:00-13:00 artean, Donostiako Zurriola hondartzan egingo den mosaiko erraldoia sustatzen ari den parte hartze handiarekin. Dagoeneko 195 herritarrek eman dute izena, igandean Katalunian deitua dagoen galdeketak jasan dituen debekuak salatu eta erabakitze eskubidea aldarrikatuko duen elkartasun ekimenerako. 5.000 lagun bildu nahi zituzten Zurriolan, eta dagoeneko muga gainditzear da ekimena. Antolatzaileek iragarri dutenez gainera, mosaiko erraldoi bat ez, bat baino gehiago izango omen da.

Izen emateko, Lizardin edo mahai ibiltarian

Adi, izen emateak zabalik jarraituko baitu ostiralera arte Lizardi liburu dendan. Eta ostiral arratsaldean, 19:00-21:00 artean ere, apuntatzeko mahai ibiltaria jarriko du Usurbilgo Gure Esku Dago taldeak, frontoi inguruan. Antolatzaileek laguntza behar dute bestalde, larunbateko ekimenerako. Animatzen zaretenok, idatzi usurbilgureeskudago@gmail.com helbidera.

Azaroaren 8ko mosaiko erraldoiari begira, kontuan izan Usurbilgo Gure Esku Dago taldetik, NOAUA!ko Komunitatera helarazi dituzten oharrok:

Kaixo lagun!

Zinez hunkituta gaude; iadanik 195 usurbildarrek eman dugu izena larunbat honetan Zurriolan egingo den Mosaiko Erraldoirako! Oraindik izena eman ez baduzu, ostiral arte izango duzu aukera Lizardi liburudendan eta baita ostiralean (Azaroak 7) 19:00-21:00 bitartean kaxkoan jarriko dugun mahai ibiltarian ere.

Hortaz gain, egunean bertan ere eman ahalko da izena Zurriolan bertan, hortarako propio egokituko den gunean. Gune honen kokapena, mosaikorako sarreren kokapena etab. goiko irudian ikusi ditzakezu (Adi: autobus geltokia, autobus bidez antolatu diren herrientzako dira, ez da gure kasua).

Bukatzeko, Mosaikoaren prestaketak esku askoren laguntza beharko du egunean bertan, eta inor animatuko balitz asko eskertuko genizueke! Laguntzatxo bat emateko prest bazaude, bidaliguzu email bat usurbilgureeskudago@gmail.com helbidera edo pasa zaitez ostiralean mahai ibiltaritik!

Larunbatean Zurriolan ikusiko gara!

Deitzailea: Gure Esku Dago.

Informazio gehiago: gureeskudago.net

usurbilgureeskudago@gmail.com


Aitor Rementeria: "Guk arazoak ikusten ditugun tokian eurek, askotan, ez dituzte ikusten"

Antxintxika Triatloi Taldeak triatloi egokituko saila sortu du. Joseba Azkarate oñatiarra, Ruben Viso eta Igarki Pascual dira sail berria osatzen duten kirolariak, eta aurkezpenean esandakoak jaso ditu Maialen Regueirok. Antxitxikako kide Aitor Rementeriak, aldiz, proiektua nola gauzatu den azaldu du.


Lazkao Erregionaleko kopako txapeldun da

Lazkao Kirol Elkartearen 1. Erregionaleko taldeak Gipuzkoako Kopa irabazi du. Aurreko asteburuan jokatu zuten finala, Andoaingo Ubitarte zelaian, Zizurkilgo Danenaren aurka. 2 eta 1 nagusitu ziren lazkaotarrak. Kadeteek ez dute lortu Euskal Ligara igotzea.


IBAIZABAL: Euskal Selekzioaren partida

Larunbatean S. Mamesen izango dena. Horretaz, hausnarketa egin du ESAITek: besteak beste, Federazioak duen seriotasun eskasa, baita iazko istiluak ere gogor salatu dituzte.

DESKARGATU HEMEN


Bisita gidatuak Dolmenen Ibilbidean

Bost bisita antolatu dira Dolmenen Ibilbidea ezagutzera emateko helburuarekin. Lehenengoa igande honetan egingo da, hilak 30, euskaraz, eta taldea betetzeko 7 plaza baino ez dira geratzen.

Dolmenen Ibilbidearen balio arkeologikoa zein pasaia-balioa ezagutzera emateko, eta iaz eskainitako bisita gidatuek izan zuten harrera bikaina ikusirik -192 lagunek parte hartu zuten-, Elgoibarko, Bergarako eta Soraluzeko Udalek, Debegesa Garapen Agentziaren lankidetzarekin, doako bisita gidatuen programa berria prestatu dute. Irteera hauek iraila eta azaroa bitartean egingo dira.

Lehendabiziko irteera igandean eskainiko da, hilak 30. Euskaraz egingo da eta 7 plaza baino ez dira geratzen taldea osatzeko. Bigarren hitzordua urriaren 7an izango da, gaztelaniaz, eta dagoeneko taldea beteta dago, ez da plazarik geratzen. Datozen irteeretarako datak honako hauek dira: urriak 21 (euskaraz), urriak 28 (gaztelaniaz) eta azaroak 4 (euskaraz).

Bisita gidatuak igandez egingo dira eta hitzordua Karakateko aparkalekuan izango da, goizeko 10:00etan. Ibilaldian parte hartuko dutenei arropa erosoa eta mendiko oinetakoak eramatea gomendatzen zaie. Txangoa amaitzean, parte-hartzaileek gazta, ogia eta sagardoa dastatzeko aukera izango dute.

Aurrez izena ematea beharrezkoa da. parte hartu nahi dutenek izen eman dezakete 657 79 46 77 telefonora deituz edo info@begi-bisitan.com helbidera idatziz.

Edertasun eta balio handiko paisaiak

Hiru ordu eta erdiko iraupena duen ibilbide gidatua da, Karakaten eta Irukurutzeta artean. Ibilbideak edertasun eta balio arkeologiko eta kultural handiko paisaiak zeharkatzen ditu.

Ibilbideak balio arkeologiko handia du, bertan aurkitzen den historiaurreko ondareagatik: Neolitoko eta Brontze Aroko tumuluak eta trikuharriak, hain zuzen. Giza taldeek horrelako mendilerroak, paisaiaren mugarri nagusi zirenak, aukeratu zituzten hildakoak ehorzteko eta beren lurraldea seinalatzeko. Monumentu megalitikoen bidez utzi diguten ondarea antzinako ehorzte-errituekin lotuta dago.

Bisita gidatu hauek Elgoibarko, Bergarako eta Soraluzeko Udalek sustatu duten lanerako plan baten baitan kokatzen dira, Dolmenen Ibilbidea kontserbatzeko, balioan jartzeko eta ikertzen jarraitzeko helburuarekin.

Lanerako planak jasotzen dituen jardueren artean, nabarmentzekoa da Kerexetaegia Hegokoa trikuharriaren berreraikitzea. Urrian hasiko dira lanak eta tumuluaren berreraikitze partziala egingo da. Asmoa da trikuharri arrunt baten egitura nolakoa den ezagutzera ematea: masa tumularra, hilobiko kamara, orientazioa, eraikitze elementuen disposizioa, neurriak, etabar.

Bestalde, azaroan, ikerketa arkeologikoaren alorrean, Irukurutzetako trikuharriaren indusketa lanak hastea aurreikusten da. Gipuzkoako trikuharrien artean handienetakoa da eta, Aranzadi Zientzia Elkartearen arabera, indusketa arkeologikoak ekarpen nabarmenak egin ditzake tumuluaren neurriak eta egituraren ezaugarriak zehaztuz. Gainera, Neolito garaiko material arkeologikoa aurkitzeko aukerak badaude.


'Brebeta euskaraz' aldarria, Bordeleraino

Bordeleko Akademiak euskaraz idatzitako zientziako azterketak ez zuzentzea erabaki du. Horren salatzera, ikastoletako kolegioetatik Akitania Berriko hiriburura joan dira 80 irakasle, guraso eta ikasle.


'Nagusiekin nagusientzat' egitarau anitza osatu du Udalak

Urtero bezala, Zumaiako Udalak eta Nagusien Mahaia osatzen duten kide guztiek ekintzez josiriko egitarau anitz eta zabala prestatu dute aurtengo Nagusiekin Nagusientzat ekimena ospatzeko: tailerrak, hitzaldiak, jolasak edota ibilaldiak dira, besteak beste, egitaraua osatzen duten ekintzak.

Maiatzean hasita ekaina amaiera arte, hainbat ekintza eta ekitaldi egingo dira herrian 65 urtetik gorako lagunei zuzenduta, horien artean, tailerrak, hitzaldiak, jolasak…

Maiatzean esaterako, 'Oroimenaren Tailerra' egingo da, astelehenero, 16:30ean Hogarrean, non, parte hartzaileeek memoria entrenatu eta lantzeko teknika edo ariketa ezberdinak landuko dituzten.

Asteazkenero, tipi-tapa ibilaldiak abiatuko dira, goizeko 10:00etan, Beheko plazatik, kirola adiskide artean, modu entretenigarrian egiteko aukera eskainiz.

Horrez gain, maiatzaren 22an, 'adinik gabeko sexualitatea' deituriko tailerra eskainiko da, eta 29 eta 30ean, aldiz, erorketak saihesteko beste bat. Biak Hogarrean eta gazteleraz izango dira.

Ekaina jolasean hasi eta igaroko dute nagusiek. Hilaren 1ean, igel eta toka jokoak egingo dituzte eta 11tik 14ra bitartean, mahai jokoez gozatu ahal izango dute Hogarrean. Hilaren 4, 11 eta 18an, halaber, maiatzean egin bezala, memoria lantzen jarraitu ahal izango dute 'Oroimenaren tailerra'ren bitartez, baita kirola taldean egiten ere, asteazkenetako tipi-tapa ibilaldietan.

Ekainean zehar, gainera, hitzaldia, irakurketa saioa eta Otezuri eta San Juan egoitzara bisitak ere egingo dituzte. Bisiten kasuan, Brankako eguneko zentroko eta apartamenduetako erabiltzaileak joango dira.

Tailerretan parte hartu nahi dutenek aurrez izena eman beharko dute Brankan edo 943 86 22 00 telefonoan. Jokoetan parte hartzeko, aldiz, interesdunek Hogarrean eman beharko dute izena maiatzaren 21etik 25era bitartean.

89 urteko nagusiei omenaldia

'Nagusiekin Nagusientzat' programaren baitan ezin falta, urtero 89 urteko nagusiei egiten zaien omenaldia. Hori da, zalantzarik gabe, egitarauko ekintzarik arrakastatsuena, baita hunkigarriena ere. Ekainaren 17an egingo da, 12:00etatik aurrera Hogarrean.


Logoa logo truk (1)

Kataluniako Generalitateko Kultura Sailak diruz lagundutako hedabidea, argitalpena, diskoa, antzezlana, arte erakusketa edo dena delakoa. Berdin dio. Kataluniako Generalitateko Kultura Sailak diruz lagundutako X. Esaldi hori logotipo bat da berez, diruz lagundutako ekimen eta produktu guztietan agertzen dena. Bada, logo horixe kentzea eta desagerraraztea izan zen Kataluniako hiruko gobernuaren bigarren legegintzaldiko Kultura Saileko ardura hartu zutenen lehen egitekoa. 1996a zen. Kendu, ezabatu, ez gehiago argitara ekarri. Ez zedila gehiago agertu liburuetan, ez diskoetan, ez arte erakusketetan, ez inon. Ez kultur ekimenak diruz laguntzen jarraitu ez zutelako, baizik diruz lagunduari trukean logo hori leku ikusgarrian jarri zezan eskatzeak fabore baino kalte egiten zuela erabaki zutelako.

Kalte, bereziki katalanezko kulturari. Argi ikusi zuten. Beti lagundua dena, beti laguntza behar duena gutxitu gisa ikusteko joera ezin da ekidin, zioten, bigarren mailako kultura bihurtzen dela askoren begietara. Eta jakina da Katalunian gutxitu izatearen diskurtsoak aspaldi galdu zuela indarra; bai hizkuntzaren eta bai kulturaren gaineko erretorika beharrezkotasunean, asko izatean eta harrotasunean oinarritzen da gaur egun, gurean egiten dugunaren kontrara. Baina ez hori bakarrik. Kontrakoa ere bai, logoak tratu pribilegiatua duela ematen du aditzera, katalanezkoa beste hizkuntzetakoa baino askoz hobe eta gehiago zaintzen dela, eta, jakina, hori ez da justua.

Hori alde batetik; bestetik, hainbat unibertsitatetatik etorritako kultur kudeaketa eta hizkuntz normalizazioan aditu ziren kudeatzaile berrien taldeak, galdera egiten zion bere buruari, ez al da hori, diruz laguntzea, besteak beste, aginte politikoaren eginbeharra? Zertara propaganda bilatu nahi hori? Ematen duen dirua ez al da ba publikoa? Denona, denon poltsikotik datorrena? Eta, galdera gehiago: zer ez da diruz laguntzen sistema honetan? Kulturak bakarrik jasotzen al du dirua? Eta petrolioa, auto enpresak, jantzi industriak, nekazaritza, abeltzaintza, ardogintza, turismoa ez al dira diruz laguntzen? Horiei eskatzen al zaie logoa leku ikusgarrian jar dezaten?

Zergatik liburu batek eraman behar du logo hori eta ez ardo botila batek edo auto batek?

Zer ematen dio kulturak logo horri? Zilegitasuna, dudarik ez da, gobernatzen dugunon lan onaren zigilu bihurtzen da: halako ukitu kultu jaso bat ematen dio zenbaitetan, distira kapa bat; herrikoitasun bat eta bertako kulturarekiko lotura itxura bat bestetan, moderno eta are transgresore puntu bat inoiz, neurrian beti ere. Zer behar duen, hura. Hori guztia beti datorkio ondo aginte politikoari. Aurresku dantzaria errepide berriaren zinta mozketan, edo graffiti pintoreak kultur etxearen irekieran. Logoa logo truk, azkenean. Ondo datorkio baita ere kultur eragileari edota sortzaileari, baina kultur produktuari eta kultur sistemari berari on egiten al dio? Logoak zer ematen dio kulturari? Menpekotasun bat, agian, halako bezatze bat. Baliteke. Baita kanon bat ere, ziurrenik: zein dira baldintza estetiko ideologikoak logo hori eskuratzeko? Nori ematen zaio? Eta, bestalde, nork nahi du? Eta nork ez? Nor dago sistema horretan eta nor ez?

Logoak non kokatzen diren ikustekoa izaten da. Hasi bila, eta tesi baterako eman lezake. Badirudi logoa non eta nola jarri gauza asko esan ditzakeela: produktu horrek boterearekiko (eta boterean dagoen alderdiarekiko) ze atxikimendu duen, kultur kategorietan non kokatzen den (goi kultura, herri kultura, masa kultura) eta baita ze erakunde, talde edo enpresa mota den (herri ekimenekoa, pribatua, erakunde parapublikoa, talde alternatiboa...).

Askotan eta lantegi desberdinetan egokitu zaigu logoa non jarri erabaki beharra, eta ia beti eztabaida luze eta sakon eta errepikakorretan bukatu izan dugu. Eta askotan erabakiak diferenteak izan dira, ondo jakin gabe zergatik, baina gure ideologia eta aurre-juzku guztiak erantsi dizkiogu logo horren kokapenari, eta horrenbestez produktuari. Behin ez genuen jarri, egia esan ahaztuta, eta orduko arduradun politikoak egunon esan aurretik gaztigatu gintuen, nola enpresariak praktiketako langilea bezala: hurrengorako logoa azalean jarrita ikusi nahi dut.


'Aukera dezakegu' da Baketiken lema etapa berrirako

Bost urte bete zituen atzo Baketik fundazioak eta etapa bat amaitutzat jota, berrabiarazi egin dute erakundea. Gaur egin dute ibilbide berrirako aurkezpena Gandiaga topagunean eta datozen urteetarako estrategiaren oinarriak azaldu. Krisiak eta egoera politikoa berriak, eszenatokia aldatuta, gizarte eta pertsona mailan aldaketa eragiteko hasierako nahi berarekin jarraitzen dute, alabaina. Azaroan bertan hasiko dira ikastaro berriekin, berradiskidetzea landuz.

"Mundu mailako krisiak, bizitza hobetzeko beharra eta bakea eta bizikidetza Euskal Herrian" dira Baketik fundazioaren lan ildoak, gaur Jonan Fernandez zuzendariak azaldu duen moduan. Bost urte egin eta gero bidea berriz definitu eta estrategia zehazteko beharra ikusi dute Baketiken eta gaurko aurkezpenean lema bat nabarmendu dute, guztiaren gainetik: Aukera dezakegu.

Aukera etikoki jasangarria den aldaketa pertsonal eta soziala da eta abiapuntua gaurko ekitaldia izan da. Hasteko hiru ikastaro egingo dituzte urte amaierara arte, berradiskidetzeari buruzkoa azaroan, boluntarioekin elkartuko dira hile berean eta abenduan hiru eguneko ikastaro bina egingo dituzte aldaketa soziala eta pertsonala uztartuta.

Horrez gain, autofinantziazioa bultzatzeko bazkide bila ere badabiltza.


Espetxean elkar ikusi ahal izango dute Manex Zubiagak eta Lexuri Gallastegik

Manex Zubiaga algortarra apirilaren 18an eraman zuten Villepintetik Fleuryra, Lexuri Gallastegi (Berango) bere neskalaguna dagoen Frantziako espetxera hain zuzen ere. Uribe Kostako Amnistiaren Aldeko Mugimenduak Etengabe bitakoraren bidez jakinarazi duenez, joan zen ostegunean elkar ikusi ahal izan zuten biek, 2002ko maiatzan atxilotu zituztenetik. Hemendik aurrera, hamabost egunean behin bisitatu ahal izango dute elkar.


Bizkaiko Trainerila Txapelketa Ondarroan jokatuko da da

Bizkaiko Trainerila Txapelketa lehiatuko dute asteburuan, Ondarroako uretan. Zapatuan [maiatzak 18] sailkapen estropadak jokatuko dituzte, 16:00etatik aurrera, eta domekan [maiatzak 19] 12:00etan hasiko da finalen lehia. Hain zuzen, maila bakoitzetik bost talde sailkatuko dira finalera.

Gizonen gazte mailan zazpi ontzi ariko dira, eta horietako bat izango da Isuntzarena. Gizonen absolutu mailan 11 talde uretaratuko dira, tartean, Ondarru eta Isuntza. Nesketan, berriz, sei lehiatuko dira eta Lea-Artibaiko bi arraun taldeak bertan ariko dira lehian.

Trainerilla liga. Aurreko asteburuan Lekeition erabaki zen Bizkaiko Trainerillen Liga; 5. eta 6. jardunaldian lehiatu zituzten. Gizonen absolutu mailan, Ondarruk irabazi du liga, 103 puntugaz. Atzetik hiru puntura geratu da Bermeo A, eta Isuntza A lau puntura. Bermeo C eta Isuntza B bosgarren eta seigarren sailkatu dira, 66 eta 65 puntugaz, hurrenez hurren. Isuntza C sailkatu da azken postuan, 10 puntugaz.

Emakumezkoetan Deustu A izan da ligako onena, 70 puntugaz. Ondarru A (51 puntu) eta Isuntza B (38 puntu) sailkatu dira bigarren eta hirugarren. Jarraian, Mundaka A eta Isuntza A sailkatu dira, 32 eta 29 puntugaz, hurrenez hurren. Ondarru B (25 puntu) zazpigarrena izan da eta Mundaka B azkena (8 puntu).

Mutilen gazteetan Arkote nagusitu da, 65 puntugaz; hiru puntu gutxiago bildu ditu Deustu Ak eta Itsasoko Ama hirugarrenak 53 puntugaz amaitu du liga. Laugarrena izan da Bermeo, 49 puntugaz, eta jarraian, puntu bat gutxiagogaz amaitu du Isuntzak.


Formazioa

Hori kitzika probetxuzko gurasoena beren txikiak haur-eskolatik green, red edo white esanez ateratzen direnean. Ez baitaude kontuak txantxetarako, gero eta globalagoa baita mundua, eta jango baitu berriro ere mehe Shakespearerena ez dakienak.

Eta hori kezka probetxuzko guraso askorena beren txikiak euskaldunegi hezten ari direla iritzita. Erran nahi baita sinetsita daudela eskolan euskarazko ereduan dabiltzanez ez dituztela espainiera edo frantsesa taxuz ikasiko. Eta hori drama handia da, txikiak kosmopolitismorako hezi ordez zokor-mazokeriara zigortzea. Haiek, kaxerokeria gainditzeko edo, lasai eta lotsarik gabe aitortuko dute ikastoletan haziak izan arren egun ez direla euskaraz irakurtzeko gai, ez Atxaga, ez berripaper hau, Cervantesena edo Molierena behar dutela.

Beraz, badaezpada, erdarazko ipuin eta DVDak eskaintzen dizkiete umeei etxeko babesean, eta eskolako batzarretan kexatu egiten dira b eta v-ak nahasten dituztelako eta ingelesa Ana Botellak bezala ebakitzen.

Eta ume horiek euskaraz ergatiboaren marka zuzen jartzeko gai ez direla iritsiko dira unibertsitatera, beren gurasoek bezala erdaretan errazago irakurtzen dutela aldarrikatuz, eta lagunarteko hizkuntza erdarak dituztela. Baina kontzientzia lasaiz, benetan garrantzitsua zer den ongi ikasita.


Haima bat parlamentuan

Nafarroako Parlamentuak harrera egin die herrialdean uda pasatuko duten haur sahararrei. 115 gaztetxo heldu dira igerilekuaz eta herrietako bestez gozatzeko gogoz.


Izaera ezberdineko euskara ikastaroak, Aramaion bertan

Aramaioko Udalak euskara ikastaroak antolatu gura ditu. Hiru ikastaro antolatzea da euren asmoa, beti ere herritarrek erantzuten badute. Lehena hastapeneko ikastaroa izango zen, urtero antolatzen dena. Bigarren ikastaroa da alfabetatze-maila lantzekoa eta beste hirugarren ikastaro bat mintzalaguna praktikan oinarrituz antolatu gura dute. Izena emateko udaletxera jo behar da irailaren 27a baino lehen.

Hiru urte badira hastapeneko ikastaroa antolatzen dutena eta Rosa Mondragon Udaleko euskara teknikariak aditzera eman duenez, "gustura" aritu izan dira euskararen oinarrizko arauak ikasten. Azken hiru urteetan hastapen ikastaroan parte hartu dutenendako da, batez ere. Beraz, dagoeneko hitzez zein idatziz lehen pausuak eman dituztenendako da ikastaroa eta horretan sakontzeko asmoa dutenentzat. Aurreko urteetan izandako ikasleez gain, perfil berdintsua dutenek ere aukera izango dute taldean sartzeko.

Aurten, baina, nobedadea da alfabetatze-maila lantzeko ikastaroa: euskaldun zaharrendako da, batez ere. Hitz egiten dutenei dago zuzendua baina euskara batuan irakurtzen eta, batez ere, idazten ondo moldatzen ez direnendako. Hau da, ahozko eta idatzizko euskara hobetzea gura duten euskaldun zaharrendako. Herritarrek hala eskatuta antolatu dute ikastaro hori.

Azkenik, Mintzalaguna praktikan oinarritutako ikastaro bat ere jarri gura dute martxan. Hitz egitean erraztasuna eta jariotasuna premia duten pertsonei zuzenduta dago. Hizkeran erraztasuna lortzen laguntzea da azken helburua, lagunarteko berriketa lasaian arituz. Hau da, euskaldun zaharrak eta berriak nahastuz euskara ikastea. Beraz, euskaraz hitz egiten jakitea eta astean ordubete libre izatea dira bete beharreko baldintza bakarrak.

Iaz euskaldun zaharren taldea sortu zen; euskaldun berriek ez zuten talderik osatu.

Izena udaletxean eman

Ikastaro guztiak udaletxean bertan ematea da asmoa. Horretarako taldea osatu behar eta beraz, interesatuek irailaren 27a baino lehen eman behar dute izena. Udaletxera bertara joanda edo telefonoz deituta (945 44 50 16) eman daiteke izena.


Errozaterako igoera, Beherobitik

Errozate mendiaren altitudeari eta kokaguneari esker, ikusmira zabala izango dugu bai Garaziko landetarantz eta bai Iratiko basorantz. Ezterenzubitik abiatuko dugu mendirako igoaldia.


Tripontzia zozketako zenbakiak salgai daude Orion

Tripontzia zozketako zenbakiak Kolon Txikin, Gabonen, Sarasua erretegian eta Egiguren argazki dendan daude salgai. Horrez gain, urtarrilaren 13an eguerdi partean plazan egongo dira Balizako kideak Tripontzia saltzen.

Balizako kideek Gure Esku Dagoren Tripontzia zozketan parte hartzera animatu dituzte oriotarrak. "Loteria nazionala deitzen diogu Espainiako loteriari eta urtero-urtero milioika euro jasotzen ditu Espainiako estatuak euskal herritarron poltsikoetatik. Katalunian badute La Grossa, baina Euskal Herrian oraindik ez daukagu gure loteria. Dena dela, bitartean, Gure Esku Dagoren Tripontzia erosi eta partekatu dezakegu ingurukoekin", azaldu dute Orioko Baliza elkartetik.

Tripontzia zozketako zenbakiak Kolon Txikin, Gabonen, Sarasua erretegian eta Egiguren argazki dendan daude salgai. Horrez gain, urtarrilaren 13an eguerdi partean plazan egongo dira Balizako kideak Tripontzia saltzen, eta zozketa urtarrilaren 21ean egingo da. "5 euroren truke 100.000 euro banatuko dituen zozketan parte hartzeko aukera izango dute oriotarrek, jakinik gastatutako dirua hemengo proiektu batera bideratuko dela".

Bestalde, aurtengo Tripontzia zozketak badu berezitasun nagusi bat. Zozketa izaera mantentzen badu ere, Elkarrekin Together film-dokumentala ikusteko aukera luzatzen du, txartelean gordeta datorren kodea erabiliz.


Hegazkinak lurreratu ezin diren aireportua

Hondarribiko aireportuko pista moztu dute, Europako Batasunetik iritsitako segurtasun neurriek behartuta. Mozketak, ordea, arazoak sortu ditu hegazkinen joan-etorrietan. Hori konpontzeko egokitzapen lanak abiatzear daudela, pistaren luzapenaren inguruko eztabaida piztu da berriro.

Hondarribiko aireportuak (Gipuzkoa) gorabehera ugari izan ditu 1955ean eraiki zutenetik. Oraingoan, Europatik iritsitako segurtasun eskakizunek eta lurreratze pistaren neurriek jarri dute agenda politikoan. Izan ere, Europako Batasunetik eskatutako neurriek pista 300 metro laburtzera behartu ditu aireportuko arduradunak.

Pista moztea abuztuaren 17an amaitu zen. Mozketarekin, ordea, arazoak iritsi dira, eguraldi euritsuarekin batera. Vueling konpainiako Airbus A-319 hegazkinak —egunean bi konexiorekin Bartzelona eta Hondarribia lotzen ditu— ez du lurreratzeko eta aireratzeko leku nahikorik. Beraz, Loiun (Bizkaia) abiatu eta amaitu behar izan ditu hainbat hegaldi. Vuelingek adierazi du «behin-behineko» egoera dela, pistaren egungo zola aldatzeko lanak abiatu bitartekoa. Lanak abiatzean, Air Nostrum enpresaren ATR-72 hegazkinak erabiliko ditu, txikiagoak. Amaitzean itzuliko dira Airbusak. Halere, Bartzelonarako lotura ez da arazoak izan dituen bakarra. Atzerapenak egon dira Hondarribia eta Madril arteko loturan ere.

Aireportuaren sustapenean lan egiten duen Afodesa elkartearen ustez, egokitzapen lanen ondoren egin behar zen mozketa. «Air Nostrumen hegazkinak ez dira irailaren 14ra arte iritsiko. Bitartean, hilabetez, inor ez da bidaiariez arduratu», dio Afodesako presidente Yon San Martinek. «Itxura penagarria ematen ari da».

Egun, Hondarribiko aireportutik Madrilera eta Bartzelonara bakarrik irteten dira hegaldiak. Udan Londreserako eta Palmarako (Herrialde Katalanak) loturak gehitu zaizkie horiei. Aireportuaren eraginkortasuna ezbaian jarri da, egungo egoeraren eta Loiuko eta Forondako (Araba) aireportuen gorakadaren ondorioz. Miarritzeko aireportua ere Gipuzkoakotik 30 kilometro ingurura dago.

Gipuzkoako Mugikortasun eta Lurralde Antolaketako ahaldun Marisol Garmendiak (PSE), ordea, adierazi du «argi eta garbi» esan behar dela Hondarribiko aireportuak etorkizuna duela. Halere, uste du okerra dela Loiuko aireportuarekin alderatzea: «Inoiz ez gara Bilbo bezalakoak izango». Gipuzkoako Aldundiko bozeramaile Imanol Lasak ere beharrezko ikusten du lurraldeak aireportua izatea, baina horren berezitasunak gogoratuz: «Kontuan izan behar dugu aireportua non kokaturik dagoen».

Hondarribiko aireportua biosfera erreserba batean kokatua dago, eta Irungo eta Hondarribiko hiri eremuetatik gertu. Arrazoi horiek zailtzen dute hainbatek desio duten pistaren luzatzea bideragarri izatea. «Hondarribiko Mendelu auzoaren garapenean eragina izango luke, tokiko bizilagunei eta jarduera ekonomikoari zuzenean eraginez», diote bertako udaletik.

Eusko Jaurlaritzak ere adierazi du luzapenaren inguruko eztabaida ez dagoela mahai gainean. Pistako zolaren egokitzapenean ikusten du etorkizunean errendimendua hobetzeko bidea: «Orain arte Gipuzkoara iritsi ez diren hegaldiei atea irekiko zaie».

Iritzi kontrajarriak

Aireportuaren etorkizunaren inguruan, hainbat arduradun politikoren iritziak argitaratu dira azken egunetan. Bi bandotan banatu dira, luzapenaren aldekoak eta aurkakoak. Gipuzkoako Foru Aldundiko alderdien barruan ere kontraesanak sortu ditu egungo egoerak.

Hitz egiten azkenetakoa Gipuzkoako Kultura, Turismo, Gazteria eta Kiroletako ahaldun Denis Itxaso (PSE) izan da, bere gobernukideei aurka eginez. Itxasok pistaren luzapenaren alde egin du: «Handitzea da geratzen zaigun alternatiba bakarra». Halere, onartu du konponbide «korapilatsua» dela. Aurretik, bere alderdikide eta Espainiako Kongresuko diputatu Odon Elorzak Espainiako Gobernuari «gestio politikoak» abiatzeko deia egin zion, luzapen posible baten baldintzak Eusko Jaurlaritzarekin adosteko. PPren barnean ez zituzten hitzok ongi jaso. Alderdiaren Gipuzkoako idazkari nagusi David Hernandezek adierazi zuen «EAJk eta PSEk nahi izanez gero» aireportuaren eraginkortasuna bermatua egongo litzatekeela: «Espainiako Gobernuak azpiegituraren inguruko adostasuna defendatu du beti».

Aireportuaren elkarte sustatzaile Ortzibiako kide Hondarribiko Udala, aldiz, luzapenaren aurka agertu da, eta azpimarratu du Ortzibiako bileretan ez dela «inoiz» gaiaren inguruan hitz egin. Hondarribikoarekin batera, Irungo eta Donostiako udalek, Eusko Jaurlaritzak, Gipuzkoako Foru Aldundiak eta Gipuzkoako Bazkundeak osatzen dute elkartea.

Pistaren egokitzapena

Mozketaren ondoren, pistaren egokitzapen lanak martxan jarriko dira. Irailetik abendura bitartean egokituko da zola. Aldaketa Vuelingek eskatuta iritsi da, egungo pistaren egoerarekin arazo gehien izan dituen konpainiak. Zolan ardaskak egingo dituzte, marruskadura koefizientea handi dadin eta hegazkinak lur bustiarekin errazago lurrera daitezen.

Ortzibiaren ustez, pistaren artekaketak hegazkin berriak Gipuzkoan lurreratzeko aukerak zabaltzen ditu. Ekonomiaren Garapena eta Lehiakortasuneko sailburu Arantxa Tapiak ere orain arteko arazoen irtenbide gisa ikusten du. Adierazi duenez, orain arte eguraldi txarrarekin egoniko arazoak «aurreikusita» zeuden, lanak hasi bitarterako: «Artekaketa horrelako egoerak saihesteko da». San Martin, ordea, ez dator bat ideia horrekin: «Egokitzapena adabaki bat da». Afodesaren ustez, hegazkinak lurreratu ahalko dira, baina mugekin.

Ez da lehen ahalegina

Ez da luzapena proposatzen den lehen aldia. Espainiako Gobernuak, PPren esku, luzatzeko gida plan bat onartu zuen 2001ean. Inguruko udalen ezezkoa jaso zuen plan hark, 300 etxebizitza eta hogei lokal komertzial desagertzea baitzekarren Hondarribiko Mendelu auzoan. Gida plan hura 2004an indargabetu zuten.

2006an, ordea, euskal erakundeak ados jarri ziren Espainiako Sustapen Ministerioari pistaren luzapena eskatzeko. Luzapen hori Espainiako Gobernuak proposatutakoa baino txikiagoa zen, 150 metro ingurukoa. Mendelu auzoko hainbat pabiloiri eragingo lieke, baina ez tokiko etxebizitzei. Aenaren aurreproiektu ere izan zen proposamena, baina bertan behera geratu zen 2009an, aurrekontuarekin lotutako arazoak medio. Ordutik, aireportuaren inguruko udalak luzapenaren aurka agertu dira.


Donostiak badu ardura larrialdi ekologikoan

Aldaketaldia pasa berri den honetan –bertan aipatzen da maila lokalean egindakoak planetan duen eragina– azpimarratu beharra dago Donostiak eta donostiarrok badugula ardura larrialdi ekologikoan, badaukagula zer aldatu ondorengoei utziko diegun mundua bizigarria izan dadin.

Alde desberdinetatik aztertu daiteke eragin hau, baina hondakinen gaiari helduko diogu. Donostian martxan jarri berria da erraustegia; honek, besteak beste, funtzionamendu normalean urtean 200.000 tona CO2, 250 tona NOx isuriko ditu atmosferara, bata eta bestea klima aldaketaren eragile nagusiak. Baina oraingoz funtzionamendua ez da normala izan; urtebetean, hesitik kanpora jakin denez, hiru sute izan ditu eta Arkaitzerrekako bizitza suntsitu du. Inork ez du azaldu zer isuri den eta zenbat gertaera hauetan.

Honekin lotuta Donostiako hiri hondakinen gaikako bilketa aipatu behar da. Diputazioak emandako datuen arabera 2019an Donostia izan da Gipuzkoako herrien artean biztanleko errefus gehien sortu duena: 288 kg. Eta materia organiko gutxien bildu duena: 36 kg biztanleko, Gipuzkoako erdia baino gutxiago. 2015-2019ko tartean, Gipuzkoako errefusa %14 gutxitu da, baina Donostiakoa %6 handitu da. Beste datu asko eman daitezke, zein baino zein okerragoa.

Egoera honen ardura nagusia udalarena da eta beste maila batean ostalaritza establezimendu eta denda batzuena. Adibide txarrena, ez bakarra, Mc Donald’s-ena da. Bretxakoak astean 100 poltsa errefus ateratzen ditu, janaria, plastikoa, kartoia nahastuta. Udalak hori badaki, baina ez du egoera aldatzeko neurririk hartzen. Bitartean Eneko Goiaren Udal Gobernuan Ekologia zinegotzi den Marisol Garmendia pozik dago emaitzekin: gauzak ondo egiten eta emaitzak hobetzen ari omen dira. Halere, Cristina Enea Fundazioak, udalak sustatutakoa, urteko txostenean aipatu ditu hondakinen bilketan dauden akats larriak eta hobetzeko neurrien beharra.

2015-2021 tartean lau zinegotzi desberdin pasa dira kargu horretatik, baina guztiengan nabaritu da ezer ez aldatzeko interesa. Honek badu azalpena: Donostian 2019an sortutako 53.000 tona errefus horiek erregai ezin hobea dira erraustegiarentzat. Eraiki dute, martxan jarri eta orain elikatu egin behar, eta ezin da errefusa murriztu. Gipuzkoako herri gehienek 100 kg-ra heltzen ez direnez, ezin justifikatu, ezin elikatu erraustegia. Beraz, erraustegiak Donostia behar du!


EAJren agiria: 'Euskadi bizia'

Urteurren saminak dira egunotan beteko direnak. Gogora ekartzen digute, iraganeko denboretan, gure Herriko biztanleri zibilaren kontra jaurti ziren bonben izua . Espainia handi,aske eta banaezin haren izenean, besterik gabe erail zen, bake eta askatasunean bizitzea baino beste helbururik zuen hiritargoa. Eraso guztiz anker,arbuiagarri eta ezaba ezinak izan dira hamarkada luzetan biktima izan direnontzat. Baina, ordea,sarraski haren eragileen eta erregimen haren izenean ez da sekula inolako erruki edo kalte ordainik eskaini. Gaur egun, gure artean zabalik daude oraindik, errepresio, zigor eta erailketa aldi beltzean eragindako zauriak.

Baina, ezin dugu ahaztu, eta ez dugu egiten, Euskadi gure aberriaren izenean ere, ondorengo urteotan, bestela pentsatzen zuen unibertsoa “etsaitzat” hartuta, haren kontrako biolentzia hiltzaile eta bidegabea praktikatu zuten batzuk izan zirela.

Bortxakeri biek hitzez defendatzen zituzten kausa nazionalak zikindu zituzten. Bien kasuan, biktimak, mina, sufrimendua eta gorrotoa baino ez zen geratu. Berriro ez errepikatzea nahiko eta espero dugun historia; heriotza ,indarkeri eta bortxakeriaren bidez ez baitago ezer eraikitzerik; etsipena, samina eta atsekabea besterik ekartzen ez duelako. Gorrotoa ez da sekula izango, bizikidetzaren etorkizun onerako motore.

1932 urtean, Euzko Alderdi Jeltzaleak kalera atera zituen bere alderdikide eta lagunak, Euskal Aberriaren “ berpizkundea” iragartzeko helburuarekin. Lehen “Aberri Eguna” izan zen hura. Ordutik aurrera, ez da urterik eta aukerarik izan, askatasunean zein diktadura garaian, Euzko Alderdi Jeltzaleak egun hau ospatu gabe utzi duenik.Sekula ez da aldarrikatu gabe utzi, Euskal Herriak adierazpen politiko eta instituzionalerako izan behar duen askatasuna.

Baina, 2012 urte honetan, azken 76 urteotan lehen aldiz, askatasun osoz gure burujabetasuna aldarrikatu ahal dugu inolako bortxakeriaren mehatxurik gabe. Sei hilabete igaro dira ETAk bere jardun armatuaren behin betiko adierazpena egin zuenetik.

Egia da, egiazko bakeak denbora beharko duela gure artean finkatzea lortzeko. Bortxakeriarik eza da benetako bakerako lehen baldintza. Lehena eta garrantzitsuena. Baina, egiazko bake horrek “ekintza-erantzunezko” salbuespen-joeraren ondorioak indargabetzeaz gain, giza jarreretan ere indargabetu behar ditu, jokamolde partikular batzuek ekimen politikoa gauzatzeko orduan izan dituzten aurkaketa , nagusikeria edo inposizio asmoak. ETAk bere jarduera armatuaren amaiera aldarrikatu izana urrats esanguratsua da Herri honek bakea lortuko badu; baina, Euskadin elkartasuna finkatzeko, hurrengo denboretan beharko da borroka armatuaren bidezkotasunaren filosofian bizi direnek ezberdin izateko eskubidea aitortu eta babestea- politika bortxakeriara baldintzatu dutenek ere aitortu behar dute hau-, eta euskal gizarteak berak kasu bakoitzean osatuko duen gehiengo eta gutxiengoen mapan integratzea.

Behin betiko eta egiazko bake eta elkartasun hori eraikitzeko bidean, den-denek, baita erakunde guztiek ere, bide hau landu eta ahalbidetu behar dute. Iraganean tematzea, aldi berrian gaudela ez onartzea, zalantzarik gabe bidean lagunduko duten erabakiak ez hartzea, erabateko arduragabekeria litzateke.

Zinezko bakea, bake osoa, urrun dago oraindik Euskadin, baina ezin dugu gutxietsi herri honek azken hilabeteotan bereganatu duen urrats handia. Orain arte ez ditugu inoiz, oraingoak moduko denborak bizi izan. Egutegiari beldurrik izan gabe, biktima berririk izango ote den pentsatu gabe. Geroa baldintzatuko duten ziurgabetasun ilunik gabe.

Lehen Aberri Eguna dugu, beraz, ETAren bortxakeriarik gabe. Euskadi herriarentzako aldi berri honetako lehen Aberri Eguna.

Aitzakiak amaitu dira, zelai zabalari hesiak jarri zizkiotenentzat eta autodeterminazio jardun demokratikorako bidean bortxakeria justifikatu zutenentzat. Ez dago, Euskadi nazio gisa aurrera egitea eragotziko duen aitzakiarik. Euskadi berriaren lehen urtea, dena lortzea espero dezaketen euskal herritar berriona.

Aldi berri honetan, hiru izan dira Herri gisa dugun zerumuga markatu dituzten xedarriak:

Lehena, XIX. mende amaieran izan zen, Sabino Aranak Herri honen garapenean naziotasun printzipioa identifikatzen jakin zuenean. Subjektu poetikoaren pertsonalizazioak , -eskubide nazionalena, ordura arte ezarrita zeudenen guztiz bestelakoak -, gidoian , eszenaren erdigunean jarri zuen Euskal Herria eta hiritargoak propio zuten subiranotasuna berreskuratzeko eskubidea. Ordutik aurrera, Euskal Herriaren aldarri nazionala gure eguneroko jardunean egon da, unean uneko inguruabarrak eta protagonistak ezberdinak izan badira ere.

Garai hauetako patua markatu izan duen bigarren mugarria dugu aurreko mendeko laurogeigarren hamarkadan. Euskadi, abertzaleen egitasmo politikoa zen, arrazoi ezberdinek bultzatuta, herri honetara lan eta hobekuntzaren bila etorri zirenek arrazoi batzuek edo besteek eraginda behin betiko konbentzimendurik gabe bereganatu zutena. Babes nahiak ekarritako euskal hiritarrak. Hemen hazi egin ziren eta aurrera egin zuten, jatorria eta jomuga galdetu gabe, penak eta pozak partekatzeko kontzientzia zuen herri honetan. Euskadira heldu ziren , industrializazioaren babesean aurrera egiten lagunduko zien aukeraren bila. Beren begirune, sakrifizio eta lanaren eraginez irabazi zuten tokia gizarte honetan; eta herriak berak, beren ekimenari esker hazi eta aurrera egitea lortu zuen.

Baina, laurogeigarren hamarkadako eta laurogeita hamargarren hamarkada hasierako krisi industrialek sektore estrategikoen erorketarekin, herri hau ordura arte ezagutu ez zuen langabezi tasara eraman zuten. Euskadira etorritako hiritar haietako askok amaitutzat eman zuten beren migrazio aldia, eta jatorrizko lekuetara itzuli ziren aldi batean eten zuten egitasmo pertsonal eta familiarra berreskuratzeko. Baina, gehiengo handi batek bere egin zuten herri honetan jarraitzeko erabakia hartu zuen. Euskadi bilakatu zen bizitzeko aukera bakarra. Berena eta beren seme-alaba eta ilobena.Sustraietatik hartutako erabakia izan zen. Milaka familiek erabaki zuten beren eta hurrengo belaunaldien etorkizuna herri honen garapenera lotzea. Haiek eraiki zuten euskal gizarte berria. Anitza eta ezberdina, Euskadi bi gizarte taldetan zatitzen duen mitoa eta arriskua desegiten zuena. Euskal hiritarrak denak. Ezberdinak, bakoitza bere nortasun eta izaerarekin; baina denak euskal hiritarrak, orain aldian eta etorkizunean.

Aurrez aurre dugu oraingo aldian, “gizarte iraultza” horren hirugarren fasea. Zorionez, gaur egun jokaerak ez dira “ hemengo” eta “ hango” hitzekin kalifikatuko. Euskal gizarte berria gainerako errealitate modernoetako parametroen antzera moldatzen da. Estereotiporik gabe eta talde disfuntziorik gabe. Eta, horra hor, hain zuzen, aldi berri hau elikatzen duen erronka berria.

Hemen dago herrian sinesten duen gizartea. Bere ikurrekin identifikatzen dena, bere erakundeekin, autogobernu bokazioarekin, berezitasun kulturalekin. Euskadirengan konfiantza eta sinesmena jarri duen gizartea. Eta, aldi berean, bizitza kalitatea hobetzeko aukerak ere nahi ditu. Hobekuntzak inguru globalizatuan, aurrerabide eta aldaketa klabean bereganatu behar dugun erakustoki irekian.

Eraiki dugun eta gaur egun euskal erkidego osoak defendatzen duen Euskadi hau izango al da hiritargoak exijitzen dizkion aurreikuspen eta beharrizanei erantzuteko gai?. Euskal Nazioaren egitasmoa izango al da hiritarren arazo errealak eta kezkak konpontzeko erreferentzia eraginkorra izateko gai? Balioko ote du ziurgabetasun denboretan gizarteari kohesioa eta babesa emateko?.

Eraikitzeko dagoen Euskadi berri honek zentzua izango du, eta arrakasta aitortuko zaio euskal hiritarrentzako zerbitzu iraunkorrerako gune instituzional gisa eratzen bada. Etorkizuna izango du, lan, aberastasun eta oparotasun zerumuga berriak bilatzeko gai baldin bada .

Euskadi egitasmo ukaezina izango da, arlo ekonomiko eta finantzetan duen ahalmen eta indarra gizarte kohesioa eta bere babesean gordetzen direnen ongizatea bermatzeko gai baldin bada.

Euskal Nazio berria egiazko oinarrietan sustraitzen bada, euskal emakume eta gizonak estatus berriaren eraginkortasunean gustura sentitzen baldin badira , Euskadi bide zuzenean egongo da. Nazio batek Europan egingo duen bidea. Biztanleriaren gehiengoaren erabakiz abalatutako herri baten bidea.

Estatus berria, Nazio berria gizarte beharrizanei aurre egiteko gai izango dena. Aldarria baino askoz gehiago, nortasuna eta historia baino gehiago. Horixe da, gaurtik bertatik, egokitzen hasi behar dugun abiapuntu berria.

Aldaketa, gizakiaren eta gizarteen berezko elementua da. Eta, euskal gizartea, zientziak esan digunaren arabera, etengabeko eboluzioan murgilduta egon da. Batzuetan, gure mitologiak- eta herri guzti-guztiek dugu mitoen beharra- zalantzan jarri izan du Euskal Herriak eboluzionatzeko duen izaera.

Euskaltasuna eboluzionatu egin da, eta bere izaera aldatu izan du denboraren poderioz. Dinamismoa bera da euskaltasunaren iraupenerako gakoa . Egokitzen jakitea. Egokitzen ez dakiena, hil egiten da.

Oraingo ezberdintasun nagusia da aldaketa hori abiadura handiagoz iristen dela, funtsean, denbora errealean mundu batetik besterako informazioa inolako mugarik gabe eskuratzeko parada ematen digun iraultza teknologikoaren eskutik. Informazio eta erabaki prozesuetan eman den aldaketa hori da mundu ekonomikoaren globalizazioa eragiten duena, finantza zerbitzuen, zerbitzu juridikoen, merkantzien trukaketa amaigabea, eta nola ez, aldaketa politiko eta sozialak ahalbidetzen duena.

EAJ-PNVk ordezkatzen duen euskal abertzaletasunak nola erantzungo dio? Logikoa denez, aurreko historian egin izan duen moduan, bere errealitatea, bere diskurtsoa eta euskal gizartearekin lotzeko puntuak egokituta, bere oinarrizko helburua betetzen jarraitzeko, hau da, Euskal Herriak irautea eta bizi dugun egoera berri honetan ere garatzea. Gainerako guztia instrumentala izango da.

Une bakoitzean izan beharko ditugun egitura politikoen kontzeptua ere bada instrumentala, garrantzizkoena da Euskal Herriak irautea eta herri gisa garatzea.

Euskal abertzaletasunak gizarte eraldaketa honetan oinarri eta gizartearekiko lotura gisa izan behar dituen elementuak hauek lirateke:

Lehen elementua; mundu globalizatua, mundu irekia bai, baina lurrean ondo finkatutako sustraiekin. Errealitate orok du loturaren beharra, arima behar dugu gurearekin lotuko gaituena. Adarrak eta hostoak zabalik izango ditugu,baina sustraiak gure lurrean finkatu behar ditugu. Euzko Alderdi Jeltzaleak, identifikatzeko arima hori eskaini nahi dio Herriari eta gizarteari.

Bigarren elementua; mundu ireki honen arrakastarako, abiapuntu ekonomikotik, beharrezkoa da errealitate txikiak ondo kudeatzea. Alor horretan, gure nazio egitasmoak garapen ekonomikoa eta lehiakortasuna ahalbidetuko dituen oinarria eskaintzen du.

Hirugarren elementua; dena saltzen eta erosten den mundu zabalean, dena lehiakortasuna den munduan, mugarik gabeko munduan, zer gertatuko ote da egoera txarrenean daudenekin? Zein izango da gizarte honetan kohesioa eta solidariotasuna emango duen elementua? Erkidego kontzeptua. Zein da euskal gizarteari erkidego kontzeptua ematen diona? EAJ-PNVk ordezkatzen duen euskal abertzaletasuna.

Eta, hau guztia, borondate askean garatua. Herri baten, Nazio baten borondate askea, XXI. Mende honetan, aitortza juridiko eta politikoaren bidez adierazten da, erabakitzeko duen eskubide eta gaitasunaren bidez gauzatzen da.

Aldi berri honetako Aberri Egun honetan, Euzko Alderdi Jeltzaleak hiritargo berriztatuaren beharrizanei erantzuna emango dion Euskadi eraikitzeko borondatea adierazten du, hiru konpromiso nagusitan oinarrituta: barrura begira identifikatuko gaituen nortasun-sustraidun gizartea; gure esparruan kudeaketa ekonomiko zorrotza eta egokia; eta gure erkidegoa bizikidetzarako giltzarri gisa sostengatzea.

Hausnarketa sakonak dira hauek, albiste eta egunkarietako titularren dantza arinera ohituta dagoen gizartearentzat. Baina, Aberriaren Egun handi honetan, gure Aberri Egunean, ahaleginak egin behar ditugu herri honek hurrengo garaiotan Nazio izateko ibili beharko duen bidea identifikatu ahal izateko. Euskadi, Nazioa Europan. Euskadi, Nazioa bakean.

Bide luzea dugu oraindik: Gobernu ezgaiaren gelditasunean galdu den denbora berreskuratzea. Aldi berean, elkarrizketan aniztasuna eta aukera politiko guztiei zor zaien aitortza berrezartzea. Esku hartze publikoa ezartzea, konfiantza berreskuratzeko, jarduera ekonomikoa bultzatzeko, “ Euskadi” marka kanporako erreferente gisa kokatzeko, eta negozio aukera berriei bidea emateko, atzeraldi eta krisitik irteteko bultzada eman dezagun,...

Elkarrizketarako gaitasuna areagotu beharko dugu,beste garai eta egoerek inposatutako inkomunikazioa apurtzeko. Eta, aldi berean, aldi berri horretarako oinarri juridikoak ere finkatu beharko ditugu. Aldi berrirako estatus politiko berria. Euzko Alderdi Jeltzalea horretarako prest dago. Euskadi berrirako aldi eratzaile berria.

Gora Euskadi Askatuta!

Bilbon, 2012ko apirilaren 4an

Euzkadi Buru Batzarra

Euzko Alderdi Jeltzalea


Sektore publikoan kaleratzeak ahalbidetuko ditu Gobernuak

Entitate bati aurreko urtearekin alderatuta aurrekontua gutxienez % 10 murrizten zaionean, kaleratzeak ahalbidetzea sustatuko du Gobernuak.

Administrazio Publikoetako langileak kaleratu ahal izatea sustatuko du Gobernuak aurrekontu arazoak dauden kasuetan.

Lan erreforma garatzen duen araudiaren arabera, aurreko urtearekin alderatuta aurrekontua gutxienez % 10 murrizten den kasuetan ahalbidetuko dira kaleratzeak, baina zehazten ez diren beste balizko aukerak ere aipatzen ditu Gobernuak.

Lan Ministerioak zirriborroa bidali die sindikatuei euren proposamenak txertatzeko.

Ildo honetan, CC. OO. sindikatuak gogor kritikatu du neurria, izan ere, "sektore pribatuan, ustez behintzat, bi aldeen arteko negoziaketa ahalbidetzen den bitartean, sektore publikoan kaleratzea saihestezina da", argudiatu du, "negoziaketaren alde bat Administrazio Publikoa bera baita".

El Pais egunkariak argitaratu duenaren arabera, neurriak ez lieke sektore publikoko hiru milioi langileei eragingo (funtzionarioen lan erregimena ez baita Langileen Estatutuan ezartzen, Funtzio Publikoan baizik). Era honetan, Administrazioek kontratatutako langileei eragingo lieke neurriak (700.000 inguru Ministerioaren arabera), eta kapitalaren % 50 baino gehiago diru publikotik jasotzen duten enpresen langileei (142.000 biztanleria aktiboaren inkestaren arabera).


Auto ilarak, lehen orduetan bakarrik

Oporretako irteeraren bigarren egunean arazoak izan ziren Biriatun eta Bizkaian, baina arratsalderako konponduta zeuden


Zapart jaialdiak komikia Maule eta Donostiara eramango du

Jaialdia 2016ko ekainaren 3tik 5era izango da, Maulen, eta ekainaren 10etik 12ra Donostian. Lehenago, larunbat honetan, hilak 13, aurrerapen bat eskainiko dute Gipuzkoako hiriburuan.

Donostia 2016ren jardueretako batek, Zarpart jaialdiak, komikia kalera eramango du, nola Gipuzkoako hiriburuan hala Zuberoakoan, parte-hartzea eta zuzeneko sormena ardatz izango dituen programa baten bidez.

Xabiroijaleak eta Kakots marrazkilari elkarteek proposatuta sortu dute ekimena, eta Maulen abiatuko da, 2016ko ekainaren 3tik 5era. Handik astebetera, ekainaren 10etik 12ra, Donostiara aldatuko da, Komikugunearen ingurura.

Larunbat honetan, hilak 13, hala ere, Zaparten aurrerapen moduko bat egingo dute, Donostian: kale animazioa eta karikaturak egongo dira, Komikigunean umorezko istorioen inguruko mahai-ingurua dagoela aprobetxatuta.

Pablo Berastegui Donostia 2016ko zuzendari nagusiak aurkezpenean esan duenez, Donostian “komikiaren boulevarda” zabalduko dute hiru egunez, eta jarduera marrazkilariek eurek proposatu dutela azpimarratu du.

Jaialdiak hainbat diziplina artistiko nahasiko ditu, besteak beste marrazkilarien eta bertsolarien arteko uztarketetan, eta erakusketak ere eramango ditu Zuberoako eta Gipuzkoako hiriburuetara, aretoetara eta tabernetara.


Pello Leiñena izango da Eresbileko zuzendari berria

Jon Bagues egon da azken hogei urteetan Musikaren Euskal Artxiboaren gidaritzan, eta haren lekukotza hartu du orain Leiñenak, aurrez ere Eresbileko langile zenak.

«Ez da jakin behar bakarrik euskal musikaz; jakin behar da zer den musikaren artxibo bat, eta zeintzuk diren gaur egun musikaren artxibo batek dauzkan erronkak. Digitalizazioan bete-betean sartzen ari garen honetan, erronka horiek berriak dira, konplexuak, eta hori oso ondo ezagutu behar da». Bada, hala egiten duen eta helburu horiei heldu ahalko dien pertsona Pello Leiñena (Donostia, 1965) izan daitekeela erabaki du «aho batez» Eresbileko patronatuak, Joxean Muñoz Eusko Jaurlaritzako Kultura sailburuordearen esanetan. Eusko Jaurlaritzak, Gipuzkoako Foru Aldundiak, Errenteriako Udalak eta Andra Mari Abesbatzak osatzen dute patronatua, eta lauek azaldu diote babesa Leiñenari, gaur goizean, Errenterian (Gipuzkoa) egindako agerraldian. Era berean, esker ona ere adierazi diote Baguesi, Eresbil Musikaren Euskal Artxiboaren gidaritzan egindako lanagatik. Muñoz: «Jose Luis Ansorenak sortu zuen, baina hasieratik egon zen Bagues harekin lanean. Urte hauetan guztietan eraman du eta dute Eresbil hasierako kimu hartatik Euskal Herriarentzat beharrezkoa den erakunde bat izatera, eta gaur ez dugu imajinatzen euskal kultura Eresbilen lanik gabe».

Lasai doala aipatu du Baguesek, elkartea «esku profesionaletan» utzita. Agur hitzak baino gehiago, esker hitzak izan ditu hark ere, «euskal musikaren ondarea hedatzen laguntzeko» ondoan izan dituzten erakunde zein askotariko elkarte eta norbanakoentzat.

1991tik Eresbileko kide Duela 29 urte hasi zen Leiñena Eresbilen lanean, musika artxiboko teknikari moduan. Zuzendari kargura helduta, erronka nagusitzat digitalizazioa eta Musikaste aipatu ditu, euskal musikaren artxiboa osatzen joateaz gain, hura ezagutarazten jarraitzeko. Eresbilen bildumaren «balioa nabarmentzeko» lan egiteko asmoa agertu du, baita musika artxiboen zein dokumentuen kudeaketa sistemetan izandako «aldaketa sakonei» heltzekoa ere. «Memoria digital garrantzitsu bat sortzea ahalbidetuko du horrek, helburu izango duena gure egungo eta iraganeko errealitate musikala eza


Memoriaz eta oroitzapenez jantzi da San Jose trikiti jaialdia

San Jose trikiti jaialdia hartu du gaur Soreasu antzokiak, eta, beste urte batez, jendez goraino bete da aretoa jaialdirako. Gaurkoan, trikitiaren sehaska bilakatu da Soreasu, eta bertaratu diren 500 inguru ikus-entzulek 70eko eta 80ko hamarkadetara egin dute jauzi trikiti doinuez lagunduta. Sasoi hartan erromerien munduan murgilduta edo trikitiari estu lotuta egon ziren lagunak nahiz haien oinordekoak igo dira gaur Soreasuko oholtzara, hala nola Mamen Maltzeta, Patxi Aiorga eta Joseba Zabalo; Aizpurutxo anaiak; Laja II.a eta Landakanda; Elortza anaiak; Uitte eta Zabale aita-semeak; Imuntzo eta Epelarre, Sakristaua, Egurrola, Epelde, Txato, Izer, Porrutxo eta Berastegi. Azken zazpikote horrekin batera igotzekoa zen Imanol Epelde Iturbide panderojolea ere, baina azken uneko arrazoiak tarteko ikus-entzule gisa gozatu du gaurko jaialdiaz. Hala ere, ez da panderoa jo gabe gelditu, eta Epelarre, Sakristaua, Egurrola, Epelde, Txato, Izer, Porrutxo eta Berastegi oholtzan zirela, Iturbidek jende artetik astindu du panderoa gainerako kideen doinuei lagunduz.

Giro aparta nagusitu da Laxaro Azkunek gidatu duen jaialdian, emanaldia hasi denetik amaitu den arte, eta umorez nahiz oroitzapenez jantzi da antzokia. Parte-hartzaileak alai aritu dira oholtzan, eta modu berean erantzun dute ikus-entzuleek beren eserlekuetatik. Jaialdiaren gaiak –70eko eta 80ko hamarkadak– atzera begira jarri ditu Soreasun elkartutakoak. Sasoi hartako abestiez gozatu ez ezik, urte haietako zenbait anekdota ezagutzeko aukera ere izan dute ikus-entzuleek. Imuntzok eta Epelarrek, esaterako, Urolako Trenaren inguruan egin zuten abestia elkarbanatu dute ikus-entzuleekin, eta haiek ezin hobeto erantzun dute.

Jaialdiaren amaieran iritsi da emanaldiko unerik hunkigarriena. Iñaki Garmendia Laja gogoan, haren omenezko bideo bat eskaini dute, irudi zaharrez eta Azkoitiko trikitilariari eskainitako bertsoz osatutakoa. Lajaren oroimenezko ikus-entzunezkoa amaitzean txalo zaparrada batek hartu du Soreasu antzokia. Horren ostean, jaialdian parte hartu duten musikari guztiak igo dira ohoiltzara, eta trikiti zein pandero doinu artean agurtu dituzte ikus-entzuleak. Azpeitiko Trikigiro elkarteko kideek sorpresa bat ere utzi dute gaurkoan, eta ontzen ari diren Urola bailarako trikitiaren eta trikitilarien inguruko dokumentalaren aurrerapena eskaini diete jaialdira bertaratu diren trikitizale guztiei.


Elkarretaratzea egingo dute, Nizako "atentatu terrorista" gaitzesteko

12:00etan egingo dute, udaletxe atarian.

Eudelek deituta, gauerdia baino lehen Nizan izandako "atentatu terrorista" gaitzetsiko dute eguerdian. Elkarretaratzea egingo dute, udaletxe atarian 12:00etan.


Xabier Erro alpinista zendu da

1980an Everesteraino igo zen euskal espedizioko kidea zen. Hondarribiko bere etxean hil da.

Xabier Erro (Lesaka, Nafarroa, 1946) mendizale eta alpinista ezaguna hil egin da, Hondarribiko bere etxean (Gipuzkoa). Buruan zuen tumore bat kentzeko ebakuntza egin zioten duela egun gutxi.

Everesteko tontorrean ikurrina lehen aldiz jarri zuen euskal espedizioko kidea izan zen Juan Ramon Arrue, Ricardo Gallardo, Joxe Urbieta Takolo, Felipe Uriarte, Martin Zabaleta, Juan Ignacio Lorente, Angel Vallejo Rosen, Luis Maria Saenz de Olazagoitia Petxu, Kike de Pablo, Emilio Hernando eta Javier Garaioarekin batera. 1980ko maiatzaren 14an lortu zuen espedizioak munduko gailurrerik altuenera igotzea.

Ofizioz irakaslea zen Erro; mendi-gida lanetan ere aritu zen, eta espedizio talde ugariri lagundu die munduko hainbat bazterretako gailurrak zapaltzen.

Bere ibilbideari buruz mitzatu zitzaion Erro BERRIAri iazko apirilaren 25ean argitaratu zuen elkarrizketan. Azaldu zuenez, mendian lortzen zuen bizitzeko poza.

Martin Zabaleta eta Felipe Uriarte 1980ko espediziokideekin batera ere solastatu zen BERRIArentzat, 2015eko uztailaren 12an argitaratutako elkarrizketan.